Relik Tinggalan Nabi Yang Dijaga Pemerintah Uthmaniyyah

Antara peninggalan yang terpenting telah terpelihara selama berabad-abad di Mekah adalah Hajar al-Aswad dan Makam Nabi Ibrahim a.s, relik berupa batu hitam suci yang dibawa dari Gunung Abu Qubais dan dibina di sudut tenggara Ka’abah bagi menandakan titik permulaan tawaf, dan yang terakhir adalah kepingan marmar segi empat tepat yang memiliki corak ukiran seperti “telapak kaki” dipercayai milik Nabi Ibrahim yang dikatakan berdiri di atasnya semasa pembinaan Kaabah atau ketika menyeru masyarakat untuk menunaikan haji.

Sejak umat Islam menafsirkan bacaan ayat Al-Quran, “jadikan sebagai tempat beribadat dimana tempat Ibrahim berdiri”, yang bermaksud bahawa mereka perlu beribadat berdasarkan batu ini, dipindahkan oleh Umar r.a. dari kedudukan asalnya di sebelah Ka’abah supaya mereka yang sedang beribadat tidak menghalang pergerakan tawaf para jemaah.

Peninggalan suci yang lain di Kaabah adalah sepasang tanduk yang dipercayai milik biri-biri korb*n yang dikirimkan kepada Nabi Ibrahim a.s. oleh Allah S.W.T. sebagai menggantikan puteranya (dikenali sebagai Ismail dalam Al-Quran dan Isaac dalam versi Alkitab).

Menurut beberapa sumber, ketika Nabi Muhammad S.A.W. memasuki Ka’abah setelah penakl*kan Mekah, tanduk ini tergantung di dinding tetapi kemudian hilang semasa pengepungan Mekah oleh al-Hajjaj.

Bahkan semasa zaman Rasulullah S.A.W., para pengikut baginda mengumpulkan beberapa barang peninggalan sebagai kenang-kenangan.  Setelah kewafatan baginda, keinginan terhadap barangan seperti itu yang dianggap suci menjadi semakin menarik minat pelbagai pihak. Bahkan ada yang menyatakan bahawa mereka lebih rela memiliki rambut dari kepala atau janggut Rasulullah daripada memiliki seluruh dunia.

Ketika kontroversi mengenai kekhalifahan meletus, Bani Umayyah ingin memiliki beberapa relik peninggalan Nabi Muhammad S.A.W. untuk mendapatkan sokongan orang ramai, dan Muawiyah membeli jubah Nabi dengan harga dua puluh ribu drihm

a. Jubah ini menjadi salah satu simbol kekhalifahan yang paling dihormati, dan setelah kem*tian Muawiyah ia telah diwarisi dari khalifah ke khalifah yang seterusnya dan memakainya pada hari-hari perayaan. Setelah kejatuhan Umayyah, khalifah Abbasiyah pertama, Abu al-Abbas Seffah membeli jubah tersebut.

Dengan pertukaran budaya dan asimilasi antara bangsa Arab dengan Turki, Islam berkembang di wilayah yang lebih jauh, dan apabila kuasa kekhalifahan beralih daripada Abbasiyyah kepada dinasti Uthmaniyyah pada tahun 1517, Istanbul menjadi pusat agama dan politik dunia Islam.

Peninggalan relik-relik suci yang kini disimpan di Istana Topkapı telah dipulihara dengan adab dan tertib selama berabad-abad. Sebagaimana barangan peninggalan milik Nabi Muhammad S.A.W, terdapat juga beberapa peninggalan milik nabi lain, para sahabat atau kumpulan lain yang berkaitan dengan Kaabah.

Sultan-sultan Uthmaniyyah menyimpan semua peninggalan suci dengan penuh rasa penghormatan, tidak hanya yang berkaitan dengan sejarah Islam sahaja dan sentiasa memastikan semuanya terpulihara dengan baik untuk tatapan keturunan mereka.

Setelah penakl*kan Konstantinopel, Sultan Mehmed II (1451-1481) mengisytiharkan bahawa semua komuniti agama di kota itu bebas untuk mengamalkan pegangan agama kepercayaan mereka sendiri.

Sebatang lengan dan serpihan dari tengkorak dipercayai milik John The Baptist (Nabi Yahya a.s. menurut Islam) yang disimpan di ruang peninggalan di Perbendaharaan dikatakan pertama kali dibawa ke Istana Topkapı semasa pemerintahan Sultan Mehmed II.

Semasa semua relik peninggalan ini mula dibawa keluar untuk didedahkan kepada orang ramai pada tahun 1924 setelah istana ini dijadikan muzium, relik-relik ini dicatat dan diiktiraf sebagai antara relik peninggalan suci yang setara dengan relik-relik dari tamadun selainnya.

Dalam banyak-banyak barang yang dipamerkan di Pavilion of the Holy Mantle, ada banyak lagi barang peninggalan lain yang dikaitkan dengan kenabian menurut kepercayaan Alkitab dan Israiliyyat, antaranya termasuklah tongkat Nabi Musa, mangkuk milik Nabi Ibrahim, pedang Nabi Daud, dan panel kayu yang diukir dengan ukiran ‘Kuil Sulaiman’ dan beberapa prasasti dalam bahasa Ibrani.

Relik-relik zaman nabi di Istana Topkapi sebahagian besarnya dibawa ke Turki antara abad ke-16 dan awal abad ke-20, dengan pertikaian kontroversi yang terkenal pada abad ke-19 berikutan kebangkitan fahaman Wahhabi di tanah Arab yang mengecam idea seperti objek material memiliki keramat dan suci.

Oleh itu, kebanyakan barang peninggalan berharga tersebut dibawa ke Istanbul untuk dilindungi dari m*snah di tangan para pelampau Wahabi yang telah merobohkan makam Hussein dan pada tahun 1803 telah menduduki dan merobohkan sebahagian kota Mekah.

Walaupun terdapat langkah kawalan keselamatan yang khusus, makam Uthman dan Ali tetap dijar*h pada tahun 1898, dan sejumlah besar harta berharga diambil dari makam baginda Rasulullah S.A.W. yang juga mengalami kerosakan yang agak teruk.

Pada bulan November 1818, Abdullah bin Suud menyerah diri di Dir’iyye kepada pasukan tentera dibawah perintah Mehmed Ali Paşa, gabenor Mesir, lalu dikirim ke Istanbul sebagai langkah khusus untuk mencegah sebarang ser*ngan dan pencabulan lebih lanjut ke atas mana-mana binaan bersejarah.

Abdullah bin Suud menyerahkan kepada Mehmed Ali tiga naskah al-Quran dan bekas berisi sekitar tiga ratus zamrud, mutiara dan sebuah gelang emas yang dicuri oleh bapanya dari makam Nabi Muhammad S.A.W.

Ketika disoalsiasat, dia menegaskan bahawa beberapa barang lain yang dicuri masih berada dalam tangan bangsawan Arab yang terkemuka, penduduk Madinah, dan juga Sharif Mekah.

Relik-relik suci yang akan dikirim ke Istana Topkapi dihantar bersama-sama dengan bekas khas oleh pegawai yang bertanggungjawab untuk mengangkutnya. Abdullah bin Suud dan beberapa orang lain yang terlibat dalam banyak kes kecurian barang peninggalan dan barang berharga dari makam Nabi yang telah dijar*h oleh ayahnya, makam Hussein dan tempat-tempat suci lain, akhirnya dihukum m*ti.

Berikutan pengusiran dari Madinah semasa ambang kekalahan Per*ng Dunia Pertama, Uthmaniyyah telah memutuskan agar barang-barang peninggalan yang suci dari kota dan hadiah berharga yang dikirim sepanjang zaman pemerintahan Uthmaniyyah agar dihantar ke Istana Topkapı untuk disimpan dengan selamat. Keputusan perintah Uthmaniyyah ini dimaklumkan kepada Fahreddin Paşa, komandan Angkatan Tentera Hejaz, pada 2 Mac 1917.

Fahreddin Paşa berunding dengan Ziver Bey, gabenor Madinah, mengenai apakah wujud sebarang pantang larang dalam Islam atau bantahan gabenor untuk mengalihkan barang-barang peninggalan tersebut, dan setakat yang diketahui adalah tidak ada sebarang larangan dan bantahan lalu barang-barang itu dikirim ke Istanbul. Isu berkenaan relik peninggalan suci dan hadiah dari zaman Uthmaniyyah dibincangkan di Lausanne, dan perwakilan Turki menolak perintah agar barang-barang ini dikembalikan. Terdiri dari lapan puluh satu kepingan keseluruhan, kebanyakannya merangkumi berlian besar, lilin, candelier, lampu, hiasan gantung, kipas angin, naskah-naskah manuskrip yang sukar ditemui, bekas sarung al-Quran, bekas untuk jubah Suci, dan benda-benda lain yang berharga dan dianggap keramat.

Sultan Uthmaniyyah secara tradisinya akan mengirim hadiah berharga ke Mekah dan Madinah pada setiap tahun, sebagaimana yang dilakukan oleh tokoh-tokoh terkemuka lain dari beberapa bahagian dunia Islam, dan melalui amalan sebeginilah jumlah barang peninggalan berharga terus berkembang selama berabad-abad. Dalam semua koleksi relik peninggalan suci di Istana Topkapi hari ini berjumlah 765 kesemuanya.

Semasa pemerintahan Sultan Mahmud II (1808-1839) barang-barang peninggalan yang disimpan di istana itu ditempatkan di Hasoda, di bawah kawalan oleh empat puluh orang pegawai istana.

Al-Quran dibacakan siang dan malam di Pavilion of the Holy Mantle selama berabad-abad oleh empat puluh orang hafiz sebagai simbolik kepada tradisi menghormati jubah Muhammad S.A.W. Sultan Selim I (1512-1520) adalah salah seorang dari empat puluh hafiz yang membaca al-Quran secara bergilir atas dasar “demi kemenangan yang haq ke atas kebatilan”.

Tradisi ini masih dikekalkan hingga kini.  Penghormatan terhadap barang peninggalan yang dianggap sebagai suci selalu dipegang dalam pelbagai maksud, bahkan penyapu, pemadam debu, lilin, kayu yang digunakan untuk memperbaiki Kaabah, kayu cendana dan kayu agallch, tasbih, sudu dan artifak lain yang digunakan atau disimpan di Hasoda telah dipulihara dengan amat teliti. Pavilion of the Holy Mantle buat pertama kalinya dibuka untuk lawatan umum pada 31 Ogos 1962.

RUJUKAN:


Reban Ayam Istimewa Di Turki

Di sebuah daerah Erzincan yang terletak di sebelah timur negara Turki, terdapat sebuah reban ayam telah siap dibina pada tahun 2018. Reban ayam yang dibina ini merupakan sebahagian daripada master plan untuk projek ‘Palanga Art and Architecture Farm’ di daerah itu.

Daerah tersebut mula diasaskan pada tahun 1888 dan terbengkalai sekitar tahun 50an apabila berlakunya era modenisasi yang menyebabkan penghijrahan masyarakat luar bandar ke bandar.

Reban ayam yang diberi nama ‘House of Chickens’ merupakan struktur bangunan yang pertama disiapkan dalam projek besar ini dengan keluasan kasar lantai 60meter persegi dan direka bentuk oleh sebuah firma arkitek yang berpangkalan di Istanbul, SO?.

Projek ‘Palanga Art and Architecture Farm’ ini merupakan sebuah projek ladang yang dijalankan oleh seorang artis antarabangsa yang terkenal, Kutlug Ataman untuk tujuan menghidupkan balik daerah itu. Idea konsep ladang tersebut bertemakan “healthy soil, healthy animals, healthy people” yang mana ini menunjukkan projek ini dibina untuk mempromosikan bahawa dengan sihatnya alam dan haiwan ternakan akan menatijahkan masyarakat yang sihat.

Berdasarkan prinsip holistik dan pertanian jana semula (regenerative agriculture), sebuah projek pemulihan alam telah dimulakan dengan pembinaan sebuah ladang yang mengandungi sebuah ‘Bird Groove’ berkeluasan 15000meter persegi untuk pemulihan burung-burung liar dan juga kempen penanaman semula dengan menanam 5000 pokok setiap tahun untuk kesuburan tanah yang telah gersang.

Reban ayam yang merupakan sebahagian daripada master plan projek ini juga akan mengandungi beberapa buah bangsal, rumah hijau, ‘feedlots’, dapur separuh-terbuka, kandang angsa dan sebagainya, yang mana semua ini akan diberikan kepada arkitek dan pereka terkenal. Projek ini telah menggariskan satu hubungan kebergantungan dengan alam dan melihat tindak balas di dalam memberikan perlindungan untuk haiwan.

Projek reban ayam ini telah dibina dengan struktur kayu yang diletakkan di atas tanah yang subur. Setelah siap dibina, reban ayam dilihat sebagai sebuah struktur yang mampu memberikan perlindungan kepada ayam daripada keadaan iklim yang teruk.

Persoalan pertama untuk tujuan projek ini ialah “Adakah reka bentuk mempunyai kesan transformasi ke atas persekitaran luar bandar tanpa mendominasi alam?”. Sejak abad ke-20 lagi, reka bentuk menjadi satu medium untuk pelaksanaan modenisasi dalam setiap aspek untuk sesebuah bandar.

Namun hari ini, perbezaan yang ketara di antara bandar dan luar bandar mula dikurangkan dan menyuburkan kembali nilai-nilai luar bandar yang telah diabaikan sebelum ini. Ini disebabkan masyarakat hari ini mula melihat bahawa kehidupan luar bandar menjadi pilihan buat sesetengah masyarakat yang telah bersara untuk menikmati saki baki kehidupan mereka.

Antara pencapaian teknikal di dalam pembinaan reban ayam ini ialah apabila menggunakan kaedah pembinaan yang mudah tanpa mengganggu alam, kualiti ruang di dalam reban ayam ini dapat dicapai dengan baik. Kualiti ruang perlu untuk penghuni sesebuah bangunan yang mana di dalam reban ayam ini, penghuninya semestinya adalah ayam ternakan.

Aspek reka bentuk yang utama di dalam mereka bentuk reban ayam ini mengambil kira kebergantungan antara manusia dan haiwan yang terlibat dalam menggunakan reban ayam ini. Reban ayam ini telah direka bentuk untuk memudahkan penternak ayam menuai telur-telur ayam daripada reban ayam tanpa perlu memasuki ke dalam reban ayam dan mengganggu ayam. Penternak ayam hanya perlu mengutip telur-telur ayam daripada luar reban sahaja. Reban ayam ini berfungsi sebagai tempat berteduh untuk ayam tidur dan mengeram telurnya.

Di dalam bahagian inovasi projek ini ialah penggunaan bahan untuk struktur binaan kayu yang merupakan inspirasi daripada pembinaan reban ayam tradisional yang banyak menggunakan bahan kayu sebagai bahan utama di dalam membina reban ayam dan ianya telah diintepretasi dalam reka bentuk kontemporari.

Mereka bentuk untuk pengguna, di mana dalam projek ini ialah mereka bentuk untuk ayam, merupakan satu cabaran buat arkitek kerana sekiranya reka bentuk reban ayam itu tidak sesuai dengan ayam ternakan tersebut, ayam itu tidak akan tinggal di dalamnya sekaligus menidakkan fungsi reban ayam itu.

Oleh itu, proses mereka bentuk reban ayam ini didorong oleh beberapa fakta yang mana setiap prinsip reka bentuk adalah berdasarkan pemerhatian terhadap tingkah laku ayam tersebut dan pengalaman penternak ayam. Reban ayam itu direka bentuk dengan membenarkan pengudaraan silang (cross ventilation) secara semula jadi dan pencahayaan semula jadi secara tidak langsung (indirect daylighting) ke dalam ruang dalaman, ditutupi dengan papan lapis (plywood) dan papan dinding magnesium oksida (magnesium oxide wallboards).

Tangga reban ayam yang diperbuat daripada kayu (timber roosting bars) dengan darjah kecerunan yang khusus untuk memudahkan kuku ayam dapat mencengkamnya merupakan antara prinsip utama dalam mengaplikasikan reka bentuk dalam pembinaan reban ayam ini. Kotak sarang telur ayam pula dibina pada 3 tingkat dan ianya dapat diakses dari luar tanpa menganggu ayam di dalam reban.

Penggunaan bahan-bahan yang ringkas dengan kaedah pembinaan yang ringkas ini dipilih adalah disebabkan mudah untuk penyelenggaraan memandangkan kedudukan tapak yang terletak jauh dari bandar.

Penggunaan kayu di dalam struktur reban ayam ini yang merupakan bahan utama dipilih kerana untuk meniru persekitaran semula jadi habitat ayam ternakan dan juga mengambil kira keadaan iklim yang panas dan kering di kawasan itu apabila musim panas.

Bumbung reban ayam direka bentuk supaya dapat memberikan teduhan buat ayam di dalam reban ayam tersebut. Reban ayam ini adalah berbentuk modular yang mana reka bentuknya mudah untuk ditambah pada masa akan dating sekiranya perlu. Buat masa sekarang, reban ayam ini dapat memuatkan sekitar 800 ekor ayam dalam satu-satu masa.

Projek ‘House of Chicken’ ini memberikan kita satu perspektif baharu terutama para arkitek di dalam mereka bentuk sesebuah struktur yang penggunanya bukan manusia. Bagi penulis, ‘House of Chicken’ ini boleh dikatakan sebagai Seni Bina untuk Haiwan atau ‘Architecture for Animals’ yang memberi konotasi bahawa seni bina untuk haiwan juga perlu di dalam memastikan kebajikan haiwan dijaga dengan baik.

Ini juga bertepatan dengan agama Islam yang amat menitik beratkan berkenaan menjaga hubungan manusia dan ekosistem dengan baik serta berkasih sayang terhadap haiwan. Semoga projek ini menjadi inspirasi buat semua untuk memberikan penjagaan yang terbaik kepada haiwan ternakan.

RUJUKAN:

1. HOUSE OF CHICKENS. (2018). Retrieved from https://www.soistanbul.com/house-of-chickens
2. Block, I. (2019). SO? builds modular House of Chickens on a farm in Turkey. Retrieved from https://www.dezeen.com/2019/02/26/so-architecture-house-of-chickens-coop-turkey/
3. Pintos, P. (2019). House of Chickens / SO? Architecture and Ideas. Retrieved from https://www.archdaily.com/912475/house-of-chickens-so-architecture-and-ideas


AmTuah Dan Gamesbond Bakal Menggegarkan ‘FIFA 18 eSPORTS’ di Jerman!

Nur Amirul Bin Afandi atau lebih dikenali oleh peminat sukan elektronik FIFA dengan gelaran ‘AmTuah’. Nama AmTuah adalah satu nama yang tidak asing lagi dalam dunia sukan elektronik FIFA18 di Malaysia malahan di peringkat antarabangsa. Ini kerana pelbagai kejuaraan yang pernah dicapai di peringkat kebangsaan dan antarabangsa. Lebih menarik, AmTuah pernah menjuarai kejohanan peringkat Asia Tenggara sebanyak 3 tahun berturut-turut sejak 2016.

Beliau juga pernah menjadi wakil tunggal Asia Tenggara di kejohanan dunia, Esports World Championship pada tahun 2016 di Paris. AmTuah merupakan graduan jurusan perbankan dan kewangan Islam dari Universiti Tun Razak kini merupakan akauntan buat The Patriots. Turut meminati bolasepak sebenar dan pernah mewakili dan menjadi kapten pasukan di peringkat sekolah suatu ketika dulu. Beliau juga merupakan peminat besar Real Madrid dan mengambil cara-cara permainan dan strategi pasukan itu untuk diadaptasi dalam permainan sukan elektronik FIFA 18 beliau.

AmTuah merupakan anak kedua dari empat adik-beradik. Beliau mula menceburi sukan elektronik FIFA sejak empat tahun yang lalu dan mendapat sokongan penuh ibu-bapa beliau untuk beliau meneruskan perjuangan di dalam industri sukan elektronik ini. Bermula dengan hobi dan minat yang mendalam, AmTuah tidak menyangka bahawa beliau akan dapat mencapai sehingga ke peringkat ini iaitu pencapaian yang tertinggi yang pernah dicapai oleh atlet sukan elektronik FIFA di Malaysia dan juga Asia Tenggara.

Kejohanan Tag Heuer Virtuelle Bundesliga ini adalah kejohanan tahunan yang diadakan semenjak tahun 2012 bagi mempromosikan Liga Bundesliga (Jerman) di mata dunia. Kejohanan ini rata-rata disertai oleh ramai pemain ternama dari Eropah. Apa yang menariknya bagi tahun 2018 ini, kejohanan yang bakal disertai AmTuah ini telah dinaik taraf menjadi salah satu kelayakan bagi Fifa eWorld Cup (FeWC). Pemenang bagi kejohanan ini akan layak secara automatik untuk memasuki pusingan kelayakan terakhir sebelum layak memasuki ke kejohanan utama FeWC. AmTuah telah berjaya menjadi wakil tunggal Asia Tenggara setelah memenangi wild card di kejohanan Tag Heuer Virtuelle Bundesliga South East Asia Qualifier pada bulan Februari yang lalu. Kejohanan ini dibawakan khas oleh FoxSports dan eGG Network serta diuruskan oleh Gamesbond.

Kejohanan Tag Heuer Virtuelle Bundesliga yang bakal berlangsung di Dortmund (Jerman) selama dua hari bermula 31 Mac 2018 sehingga 1 April 2018. Lebih menarik, AmTuah telah melayakkan diri di pentas utama kejohanan ini. AmTuah perlu bersaing dengan 11 lagi pemain di konsol Playstation 4 untuk merebut gelaran juara. Selain itu, AmTuah dan Gamesbond akan dijemput oleh penaja kejohanan ini, Tag Heuer untuk melawat ibu pejabat mereka di Zurich, Switzerland selepas tamat kejohanan ini. Ini merupakan satu detik yang membanggakan kerana AmTuah merupakan satu-satunya wakil tunggal Asia di kejohanan ini.

Kejohanan ini merupakan satu cabaran baru untuk AmTuah kerana ia menggunakan mod FIFA ULTIMATE TEAM sebagai mod utama kejohanan. Lebih menarik, peserta hanya boleh memilih pemain yang bermain di Bundesliga sahaja dan hanya tiga pemain dari setiap kelab dibenarkan. Pecahan peserta bagi pertandingan ini adalah seramai 12 orang peserta bagi acara utama. 8 peserta adalah dari peringkat kelayakan, tiga peserta daripada wildcard (salah seorang adalah AmTuah) dan satu juara bertahan. Jumlah peserta yang bertanding sepanjang kejohanan ini (termasuk di peringkat pusingan kelayakan) adalah lebih 1000 peserta.

Bagi memudahkan perjalanan AmTuah di kejohanan ini, Gamesbond mengambil tanggungjawab untuk menguruskan beliau. Gamesbond merupakan salah satu pusat sukan elektronik Playstation 4 terkemuka di Malaysia dan juga menguruskan pasukan eSports bagi LG Malaysia. Selain itu, Gamesbond juga merupakan satu organisasi yang aktif menjalankan kejohanan sukan elektronik FIFA 18 di Malaysia; dengan lebih 30 penganjuran setakat ini samada di peringkat nasional dan antarabangsa. Gamesbond juga turut menyediakan pusat latihan bagi pemain yang ingin berlatih sukan elektronik masing-masing yang terletak di Kota Damansara dan Sri Pemaisuri.

Sebelum ini, Gamesbond berpengalaman membawa atlet sukan elektronik Malaysia; Fenrir ke kejohanan antarabangsa FeWC Playoff di Barcelona, Lucy ke kejohanan Asian Football Gaming Championship di Bangkok dan AmTuah sendiri di kejohanan ESWC di Paris. Kini, Gamesbond sekali lagi dipertanggungjawabkan untuk membantu atlet sukan elektronik Malaysia bagi menghadapi kejohanan antarabangsa yang terbesar bagi sukan elektronik FIFA 18 yang akan berlangsung di Jerman kelak. Paling menarik, Gamesbond juga bakal memperkenalkan pasukan eSports yang hanya memfokuskan sukan elektronik FIFA18 dalam masa terdekat ini.

Disebalik cerita gembira untuk kita meraikan keberangkatan AmTuah dan Gamesbond ke Jerman, ada pelbagai cerita perit dan cabaran yang harus dilalui oleh mereka ini. Portal media sukan elektronik di Jerman sudah mula memberikan serangan psikologi terhadap AmTuah dengan mengeluarkan artikel yang mempersoalkan kelayakan dan penyertaan AmTuah di kejohanan Tag Heuer VIrtuelle Bundesliga ini. Portal itu memetik keyataan salah seorang pengurus pasukan sukan elektronik di sana yang tidak berpuas hati kerana pada tahun ini, Tag Heuer Virtuelle Bundesliga membuka penyertaan kepada negara bukan Jerman, Switzerland dan Austria. Antara cabaran lain yang dihadapi oleh beliau adalah terdapat gerakan yang cuba untuk memburukkan beliau dan cuba untuk menjatuhkan beliau melalui salah satu portal di Malaysia ini. Ini bukan kali pertama perkara ini terjadi, namun umum lebih mengetahui bahawa AmTuah merupakan pemain Malaysia sukan elektronik FIFA paling berpengaruh dan juga mempunyai rekod terbaik samada di Malaysia mahupun Asia Tenggara.

Selain itu, AmTuah turut menerima berita sedih apabila nenda tercinta mengalami kemalangan dan bakal menjalani pembedahan pada hari keberangkatan beliau ke Jerman. Memetik pada kenyataan beliau, AmTuah berkata, ‘berita kemalangan nenek saya sedikit sebanyak menjejaskan fokus saya ketika menjalani latihan kerana nenek saya adalah individu yang selama ini menyokong saya sejak pembabitan saya dalam sukan elektronik FIFA ini’. ‘Namun, saya akan terus fokus untuk membawa kejayaan kepada Malaysia dan bakal menghadiahkan kemenangan ini kepada nenek saya’, ujar beliau.
Baru-baru ini juga AmTuah telah mengisytiharkan penamatan kontrak bersama pasukan Fire Dragoon (FDG). Untuk rekod, AmTuah telah bersama FDG selama setahun selepas dilepaskan oleh pengurusan Gamesbond kepada pasukan itu. AmTuah juga enggan mengulas lebih lanjut berkaitan sebab beliau meninggalkan pasukan FDG. Yang pasti, kemanakah arah tuju karier AmTuah selepas balik dari Jerman nanti?

Daripada pihak TP, kami mengharapkan yang terbaik dari AmTuah dan Gamesbond. Harapan ini juga merupakan harapan setiap peminat sukan elektronik tanahair. Kami juga ingin berpesan kepada semua, inilah masanya kita sama-sama berdiri sebaris dan memberi sokongan penuh kepada satu-satunya wakil tunggal Asia di kejohanan Tag Heuer Virtuelle Bundesliga.

Untuk perkembangan AmTuah dan Gamesbond di Jerman nanti, peminat dan pengikut FIFA 18 boleh berkongsi pendapat dan memberikan sokongan melalui Instagram dan Twitter mereka iaitu di @AmTuah.my dan @gb_gamesbond; Facebook www.fb.com/gamesbond2015 dan www.fb.com/AmTuah.my. Jom sama-sama kita follow dan like page mereka tanda sokongan.

Ringkasan Kejohanan Tag Heuer Virtuelle Bundesliga 2018
Nama Kejohanan : Tag Heuer Virtuelle Bundesliga 2018.
Tarikh : 31 Mac – 1 April 2018.
Tempat : Dortmund, Jerman.
Jumlah Peserta : 12 peserta (acara utama).
Jumlah Wang Kemenangan : £ 50,000
Mod Pertandingan : FIFA ULTIMATE TEAM FIFA 18 (Bundesliga Player only)
Platform : PlayStation 4


Cendawan Tumbuh Dalam Darah Lelaki Ini Selepas Ambil Rawatan Kat Internet

Teknologi sains perubatan sudah berkembang maju hingga berjaya memperolehi sebuah vaksin selamat lagi berkesan dalam masa yang singkat.

Tetapi di sebalik kejayaan ini, masih ada segelintir kecil yang begitu sangsi. Sains telah berjaya memanjangkan purata umur masyarakat, dengan cara aktiviti fizikal, pemakanan seimbang dan perubatan moden.

Jika dulu, orang ramai melihat masalah mental dengan konteks negatif. Sekarang perkataan “gila” itu sendiri tiada tempat dalam masyarakat, yang lebih cakna bahawa bipolar dan kemurungan bukan masalah iman.

Bercakap tentang bipolar, ada satu kes menarik yang wajar dibincangkan. Seorang lelaki (senang kata Encik A) telah memetik beberapa kuntum cendawan psilocybin.

Kemudian Encik A memasukkan cendawan ini dalam air yang menggelegak untuk dibuat seperti teh. Bancuhan ini dibiar sejuk.

Berbekal ilmu atas talian yang tidak disahkan selamat, Encik A menyuntikkan bancuhan ini dalam uratnya dengan prasangka mampu mengurangkan simtom bipolar.

Ubat-ubat bipolar sudah tidak lagi disentuh, dan Encik A sedang menghadapi sεraηgaη kemurungan tanpa henti.

Apabila teh cendawan tersebut mengalir dalam salurannya, Encik A ada masalah lain pula. Loya dan lesu digant dengan kulit bertukar warna kuning, sebelum cirit-birit dan muntah-muntah.

Dengan bantuan keluarga, dia digegaskan untuk mendapat rawatan tetapi menjadi sukar kerana terlalu bipolar.

Soalan-soalan ditanya doktor banyak tidak terjawab. Jadi mereka terpaksa mengenal pasti masalah dalaman bermula dengan ujian-ujian asas.

Doktor semakin kehairanan kerana hati dan ginjal sudah gagal. Ujian mengesahkan Encik A sedang menghadapi jαηgkιtαη brevibacillus (baktεrιa) dan kulat psilocybe cubensis (Lanese, 2021).

Bermakna dalam salurannya ada kulat, sesuatu yang sangat luar biasa. Doktor menjalankan rawatan antibiotik dan antikulat pada ketika Encik A mendapat bantuan pernafasan kerana paru-paru terlalu lemah (akibat cecair dalam kantung udara).

Dengan bantuan sains, Encik A sembuh dan dibenar keluar hospital.

Bencana Pseudosains

Prasangka buruk terhadap sains sebenarnya berpunca daripada pengetahuan menyeleweng tentang kesan sampingan ubat. Kononnya pengeluar-pengeluar ubat hanya mengeluarkan produk untuk keuntungan sahaja.

Jadi prasangka sebegini membuatkan seseorang bertaklid pada herba yang belum diketahui kesan sampingannya.

Rawatan herba (atau perubatan tidak diiktiraf sains) sebenarnya jauh lebih menjejaskan untuk dibandingkan dengan ubat-ubatan. Kisah Encik A hanyalah salah satu contoh sahaja.

Kegagalan hati dan ginjal berlaku kerana sesuatu herba mempunyai bahan kimia bεrtσksιk atau logam berat (Davey, 2017).

Tambah pula proses rawatan ini tidak melalui sebarang ujian klinikal untuk mengenal pasti kesan utama dan sampingan. Malah keberkesanan sesuatu laporan juga disokong hanya dengan laporan alam maya tanpa kajian bersilang.

Menepek bawang putih pada kulit sebenarnya tidak selamat (UW Medicine, 2018). Mengamal madu didapati boleh bantu merawat COVID-19 (asalkan ada ubat utama), tetapi tidak terbukti mencegah.

Ketika COVID-19 menundukkan China dan Itali, ramai tertanya-tanya pasal India – katanya daun kari memberi imuniti diperlukan.

Setahun kemudian, India di belakang Amerika Syarikat dengan jumlah kes paling banyak.

Ilmu tanpa amal umpama pohon tidak berbuah. Amal tanpa ilmu pula bagaikan membuntingkan lembu dengan benih kambing.

Kisah Encik A wajar diambil sebagai pengajaran, bahawa rawatan herba jika gagal akhirnya mengemis jua pada sains.

Bukan rawatan herba tidak berkesan. Sebaliknya tubuh badan setiap orang berlainan, dengan tahap imuniti belum tentu dan kadar dos rawatan (telan 10 pil paracetamol sekali jalan pun sebahagian daripada amal tanpa ilmu).

Cendawan psilocybin boleh diambil dalam bancuhan, dimakan mentah, dikisar halus dan disapu coklat.

Tetapi psilocybin tidak boleh sama sekali disuntik dalam saluran peredaran, tambah pula jika seseorang tidak tahu perbezaan antara spesis-spesis cendawan jenis ini.

Apabila merenung, jelas sekali ada kebenaran di sebalik kata-kata cerdik pandai. Ingin membaiki agama dalam diri, cari ulama. Ingin membaiki kesihatan dalam diri, cari doktor.

Tanpa doktor dan ulama, tentu sekali dunia dalam masalah besar kerana tiada siapa layak menjadi pengganti terutamanya golongan yang selalu mencela mereka.

RUJUKAN:

Davey, M. (2017, Februari 5). Herbal medicines can have (ditapiskan) side effects, research reveals. The Guardian.

Lanese, N. (2021, Januari 14). ‘Magic mushrooms’ grow in man’s blood after injection with shroom tea. Live Science.

UW Medicine. (2018, Julai 23). Garlic causes a contact (ditapiskan)? Yes.


Silent Hill P.T: Urban Legend Permainan Video

Baru 2 minggu lepas, IGN ada keluarkan artikel pasal P.T. 2 benda yang menarik yang ada dalam tu yang aku nak ulas. Pertama tentang urban legend video game, yang kedua tentang kritikan ke atas Death Stranding.

Untuk yang tak tahu P.T adalah sebuah game yang dilancarkan tahun 2014. Game tu free untuk dimuat-turun di PlayStation. Ianya game horror, sepatutnya jadi teaser untuk game Silent Hills yang sedang dibikin oleh Kojima.

Nak dijadikan cerita, Kojima bergaduh dengan Konami. Dan akhirnya kena tendang. Game Silent Hills dibatalkan pembikinan. Dan game P.T ditarik dari PS Store untuk dimuat turun, menjadikan PS dengan P.T barang rare, sehingga mampu dijual 4-5 kali ganda dari harga asal.

Jadi apa kaitan semua ni dengan urban legend? Well,sebelum tu nak tanya dulu korang, apa tu urban legend? Lebih spesifik, urban legend dalam video game?

Urban Legend ni macam khabar angin atau mitos yang tersebar tentang video game yang disebarkan melalui mulut,ataupun secara maya. Biasanya urban legend ni benda-benda yang seram atau misteri. Benda-benda kelakar pun adalah,tapi sikit.

Beberapa contoh yang ada macam orang nampak Bigfoot dalam GTA San Andreas lah, pasal game yang boleh kawal minda lah, pasal pokemon berhantu kat kuburlah. Stesen radio misteri dalam Fallout lah.

Masa zaman 70an-90an, tak ramai gamers ni yang betul-betul celik IT. Teknologi pun belum cukup berkembang. Jadi tu sebablah urban legend ni senang tersebar.

Tapi sekarang ni, ramai dah pandai. Komputer dah power. Bila game baru keluar,sebulan je orang dah korek isi file game tu sampai ke dasar. Ada bigfoot dalam GTA? Ha, bila tengok dalam game file tak ada pun. Membongak jelah siapa yang sebar urban legend tu.

Jadi di zaman moden macam ni,dah tak wujud dah urban legend game ni. Sebab semua orang dah tahu macam mana nak semak kesahihan urban legend. Tapi P.T, game kecik yang sepatutnya jadi teaser je boleh jadi urban legend sehingga sekarang. Kenapa?

Sebab P.T ni penuh misteri. Masa launch pun pakai nama studio lain,pakai 7780s Studio. Lepas orang dah solve game tu pun,ramai lagi masih berdebat pasal kesahihan solution. Betul ke kau kena cakap kat mikrofon, nak habiskan game ni? Kena sebut Jarith ke Garith? Tak ramai yang tau.

Dan dengan ketiadaan P.T untuk dimuat-turun,jadi game ni jadi rare. Jadi tak ramai yang berani nak data-mined game ni. Maka jadilah P.T sebuah urban legend gaming dalam era moden. Tapi apa kaitan benda ni dengan Death Stranding?

Kalau siapa tahu pasal game ni, mesti faham yang Kojima cuba untuk wujudkan rangkaian network gamers dalam game,yang bekerjasama ke arah kebaikan. Tapi disebabkan gameplay DS yang menyakitkan hati,membuatkan orang tak nak main pun game ni. Sales dan review jatuh teruk.

Tapi P.T yang dikeluarkan tahun 2014, membuatkan semua gamers di ruang maya bekerjasama untuk menyelesaikannya. Sampai sekarang P.T masih lagi dibedah dan dibincangkan. P.T berjaya melakukan sesuatu yang gagal dilakukan DS, mengumpulkan semua gamers ke arah satu tujuan positif


Majlis Bacaan Yaasin & Tahlil

Amalan turun temurun masyarakat Melayu ini, bukanlah perkara baharu. Ia sudah diwariskan zaman berzaman dari ulama’ silam. Majlis sebegini sememangnya bersandarkan sunnah Nabi. Imam Sayuthi menyatakan, majlis kenduri arwah telah ada sejak zaman Salafussoleh lagi. Malangnya, terdapat segelintir pihak yang jahil, telah menghalang masyarakat daripada terus beramal. Dengan keras membentak “Bidaah! Bidaah!”, ia nyata memecahbelahkan umat.

Daripada Ma’qal Bin Yaasar
bahawasanya telah bersabda Rasulullah, “Hati Al-Quran ialah Surah Yaasin,
tidaklah dibaca akan dia oleh seorang lelaki yang mengharapkan Allah dan
kampung akhirat melainkan diampun oleh Allah dosanya dan bacalah surah Yaasin
kepada mereka yang hampir akan mati.” (HR Ahmad, Daud & An-Nasai)

Ulama’ mensyarahkan, bahawa
bacaan Surah Yaasin bagi yang sedang mendekati ajal akan menjadi bekal
kepadanya. Ia jua boleh dibaca kepadanya setelah meninggal dunia tak kira di
rumah atau perkuburan.

Yaasin & tahlil
dibacakan, agar pahalanya sampai kepada arwah. Sebaik jenazah dikebumikan, ia dibacakan
pada hari ke-3, ke-7, ke-20 ke-40 atau ke-100 pemergiannya. Tempoh ini
signifikan dengan perubahan yang terjadi kepada mayat di dalam kubur. Daripada malam
pertama berjumpa Munkar & Nakir, kepada membusuknya lidah, perut dan
kemaluan, kemudian mata, perut, limpa, sampai semuanya reput, hingga yang
tinggal hanyalah rangka.

Imam Sayuthi berkata,
“Sesungguhnya Imam Thawus (seorang tabiin) berkata: “Seorang yang mati akan
beroleh ujian daripada Allah dalam kuburnya selama tujuh hari. Maka mereka menggalakkan
agar mengadakan jamuan makan (sedekah) untuknya selama hari-hari tersebut.”
Sahabat Ubaid Ibnu Umair berkata: “Seorang Mukmin akan beroleh ujian selama
tujuh hari, sedangkan seorang munafiq selama 40 hari pada waktu pagi.”

Abu Hurairah pernah
mendirikan solat dengan niat pahala dihadiahkan kepada orang lain.

Daripada ini, ulama’
memutuskan:

Tidak aneh. Memang
pahala boleh dihadiahkan kepada orang lain. Kalau di Mekah, ramai yang
melakukan Badal Haji buat orang lain, bagi yang sudah tiada atau tidak
berupaya. Tiada yang mempersoalkan. Betapa luasnya rahmat Allah, pahala amalan
bisa dihadiahkan. Sampaikan harta yang paling bernilai bagi seorang ayah, ialah
anak yang soleh. Kenapa? Kerana anak tersebut boleh menghadiahkan pahala yang
mengalir ke kubur arwah ayahnya terus menerus.

Ashiatul-Lam’aa
berkata, “Sedekah patut diberikan di hari arwah meninggal dunia, sampailah 7
hari seterusnya.”

Rasulullah telah
menghulurkan sedekah bagi pihak pakciknya, Saidina Hamzah pada hari pengebumiannya
yang ke-7, 10 dan 40. Jua setelah 6 dan 12 bulan pemergiannya. Sunnah ini
menjadi dalil bagi bacaan Yaasin & Tahlil sebagai hadiah pahala kepada
arwah, sepertimana sedekah Nabi untuk Saidina Hamzah.

Shaami berkata, “Apa
sahaja yang boleh dibaca dari Al-Quran harus dibacakan. Begitu jua Surah
Fatiha, ayat khusus surah Baqarah, Ayat Kursi, ayat akhir Surah Baqarah, Surah
Yaasin, Mulk, Takaasir dan Al-Ikhlas. Harus dibacakan lalu mengatakan “Ya
Allah, hadiahkan pahala ini kepada orang yang aku niatkan.”

Soalnya, mengapa
dibuat setiap malam Jumaat?

Menetapkan hari
tertentu, ada hikmahnya. Malam Jumaat mempunyai keberkataannya tersendiri yang
diiktiraf oleh Imam Syafie, sebagai malam yang makbul doa. Lagipun, mengadakan
majlis ini seminggu sekali, memudahkan orang kampung untuk berkumpul dan
menetapkan jamuan bagi setiap minggu. Boleh saja nak buat hari-hari, tetapi
kita taknak membebankan orang awam.

Allah berfirman:

“Dan jangan sesekali
engkau menyangka orang yang terbunuh (yang gugur Syahid) pada jalan Allah itu
mati, (mereka tidak mati) bahkan mereka adalah hidup (secara istimewa) di sisi
Tuhan mereka dengan mendapat rezeki,” (Ali ‘Imran [3:169]

Pahala bacaan kita
menjadi cahaya buat penduduk barzakh.

Imam Junaid Baghdadi
pernah berbicara dengan muridnya yang berwajah muram. Dia meluahkan, telah
melihat ibunya di dalam neraka. Mendengarkan keluhan muridnya itu, Junaid
Baghdadi membacakan tahlil sebanyak 105,000 kali, dihadiahkan kepada ibu murid
itu, agar diampunkan. Setelah itu, dia melihat kembali ke wajah muridnya.
Daripada muram bertukar gembira! “Saya melihat ibu saya di dalam syurga,”
katanya. Junaid Baghdadi lalu berkata, “Saya mengakui keaslian kasyaf lelaki
ini daripada hadis, dan kebenaran apa jua yang dikatakan hadis terhadapnya.”

Jamuan ketika kenduri
arwah juga sangat dipuji. Nabi sendiri pernah dijemput ke jamuan makan
seseorang yang meninggal dunia dan baginda mendoakan orang yang menjamu makanan
kenduri. Dengan niat untuk si mati, doa kesemua tetamu yang hadir menjadi
cahaya menerangi arwah. Ijma’ Ulama’ mengatakan pahala sedekah jamuan sampai
kepada arwah.

Selesai membaca
artikel ini, usah lekas membantah pula. Kisah benar, ada seorang tokoh yang
selalu membidaahkan yaasin & tahlil ketika awal hayatnya. Di hujung usia
baru sedar, sudah tersilap langkah. Apabila dia kembali ke rahmatullah, anaknya
menghalang orang ramai daripada membacakan zikir buat ayahnya. Rugilah si mati.

What you give, you get
back.

RUJUKAN:


Peperangan Manusia Vs Burung Emu

Pernahkah anda terfikir bagaimana manusia boleh kalah ‘’berperang’’ dengan haiwan vertebrat seperti burung Emu?. Ianya bunyi agak kelakar tetapi inilah yang berlaku di Australia barat.

Burung Emu(Dromaius novaehollandiae) ialah burung asli Australia yang terbesar. Banyak burung Emu terdapat di pantai timur Australia dan selatan  (pulau Tasmania) tetapi kini jarang didapati di kawasan tersebut kerana terjejas oleh kegiatan-kegiatan manusia.

Ianya bermula pada tahun 1929 apabila petani digalakan untuk meningkatkan tanaman gandum dengan kerajaan menjanjikan bantuan dalam bentuk subsidi. Cadangan subsidi tersebut gagal kerana harga gandum terus jatuh.

Kesukaran yang dihadapi petani lebih parah pada tahun 1932 apabila petani di daerah Campion, Australia barat diserang kira-kira 20,000 ekor burung Emu dan merosakkan tanaman mereka, Majoriti dari petani tersebut adalah veteran tentera perang dunia pertama.

Kemunculan 20,000 ekor burung Emu tersebut oleh kerana Emu kerap berhijrah selepas musim pembiakan, menuju ke pantai dari kawasan pedalaman.

Percubaan pertama

Penglibatan tentera pada Oktober 1932, ‘perang’ tersebut telah dijalankan dibawah arahan G.P.W Meredith dari Seventh Heavy Battery unit Artileri Diraja Australia.

Penampakan 50 ekor Emu dikawasan Campion pada 2 November, Percubaan penduduk tempatan(petani) menyerang Emu secara hendap gagal, apabila burung Emu berpecah kepada kumpulan kecil yang menyebabkan sasaran mereka tersasar.

Walau bagaimanapun, selepas serangan kedua, Senjata ‘machine gun’ mereka berjaya membunuh beberapa ekor burung Emu.

Pada 4 November, Meredith telah memulakan serangan hendap berhampiran empangan dimana mereka mengesan 1,000 ekor Emu sedang menuju ke arah kedudukan mereka.

8 November, Selepas 6 hari penglibatan pertama, sebanyakan 2,500 butir peluru telah dilepaskan. Bilangan burung yang berjaya dibunuh hanya 50 ekor sahaja.

Wakil-wakil dari Australian House of Representatives berbincang mengenai operasi berikut kerana mendapat liputan negatif dari media tempatan oleh kerana mereka hanya berjaya membunuh beberapa puluh ekor Emu sahaja. Jadi kerajaan Australia menarik balik anggota tentera pada 8 November.

Percubaan Kedua

Selepas pengundaran tentera, Burung Emu kembali menyerang tanaman mereka, sekali lagi para petani meminta bantuan.

Cuaca panas kemarau membawa ribuan haiwan tersebut ke ladang.

Atas permintaan para petani, Menteri pertahanan Australia telah meluluskan semula bantuan.

Pada 13 November 1932, menampakan hasil selepas satu minggu 100 ekor Emu  berjaya dibunuh.

Meredith dipanggil semula pada 10 disember, dalam laporannya beliau mendakwa kira-kira 986 ekor emu dibunuh dan ribuan burung Emu cedera.

Selepas Kejadian

Menjelang disember 1932, berita mengenai‘’peperangan emu’’ telah tersebar sehingga United Kingdom. Beberapa penyokong pemuliharaan membantah ‘’penghapusan burung Emu’’ yang jarang berlaku secara besar-besaran.

Serangan ini tidak terhenti begitu sahaja, petani di rantau ini sekali lagi meminta bantuan tentera pada tahun 1934, 1943 dan 1948.

Kerajaan Australia terpaksa berhenti memberi bantuan ekoran berita mengenai ‘peperangan’ Emu di Australia yang telah tersebar dan menjadi bahan ketawa penduduk dunia oleh kerana kegagalan Meredith menangani masalah ini.

RUJUKAN:

1.     How we lost the “Emu War”. http://www.emugigs.com/emuwar/


Sultan Alauddin Sulaiman Shah Selangor, Sultan Berjiwa Ulama

Dalam sejarah Alam Melayu, kita dapat membaca beberapa orang sultan atau Raja-Raja Melayu yang amat dikenali sebagai seorang yang warak dan mendampingi para ulama. Sebagai contoh, Ustaz Hasanuddin Yusuf ada menulis sebuah buku yang bertajuk “Sultan-Sultan Soleh di Nusantara” yang membincangkan seramai 24 orang Raja Melayu di Alam Melayu yang amat dikenali dengan sifat kesolehan mereka yang ditonjolkan melalui pemerintahan mereka mahupun kehidupan seharian mereka. Salah seorangnya ialah Sultan Abdul Rahman Muadzam Shah ibni Sultan Mahmud Shah III, Sultan Riau-Lingga yang pertama, sebagaimana yang pernah dibincangkan dalam artikel penulis yang bertajuk “Ajaran Sesat Ketika Era Kesultanan Johor-Riau-Lingga” siaran pada 17 Disember 2017.

Dalam sejarah kesultanan Selangor, Sultan Alauddin Sulaiman Shah, Sultan Selangor yang kelima amat dikenali sebagai seorang sultan yang warak dan selalu mendampingi para ulama. Sebelum itu, ada baiknya penulis menerangkan serba sedikit berkenaan sejarah kesultanan Selangor. Kesultanan Selangor diasaskan sekitar tahun 1766 apabila salah seorang putera Daeng Chelak iaitu Yang Dipertuan Muda Johor-Riau kedua, yang bernama Raja Lumu ditabalkan sebagai Sultan Selangor yang pertama oleh Sultan Mahmud Shah, Sultan Perak ketika itu. Raja Lumu merupakan adinda kepada Raja Haji fisabilillah iaitu Yang Dipertuan Muda Johor-Riau keempat yang syahid terkorban ketika menentang tentera Belanda di Teluk Ketapang, Melaka. Apabila ditabalkan sebagai Sultan Selangor, Raja Lumu memakai gelaran Sultan Salehuddin.

Selepas kemangkatan Sultan Abdul Samad (Sultan Selangor yang keempat) pada tahun 1898, cucunda almarhum baginda yang bernama Raja Sulaiman ibni Raja Musa ibni Sultan Abdul Samad ditabalkan sebagai Sultan Selangor yang kelima pada tahun 1898 dengan gelaran Sultan Alauddin Sulaiman Shah. Baginda diputerakan pada tanggal 11 September 1863, tetapi ada catatan ilmiah lain menyatakan pada tahun 1865. Bonda baginda bernama Raja Buntal Raimah binti Raja Barkat yang berketurunan kerabat diraja Riau-Lingga. Baginda memerintah negeri Selangor selama 40 tahun sehinggalah kemangkatan baginda pada tahun 1938. Baginda merupakan moyang kepada DYMM Sultan Selangor yang memerintah kini iaitu DYMM Sultan Sharafuddin Idris Shah al-Haj. Salah seorang putera Sultan Alauddin Sulaiman Shah iaitu Tengku Aris, Temenggung Selangor yang juga merupakan nenda saudara kepada Sultan Sharafuddin Idris Shah baharu sahaja mangkat pada bulan Januari lalu.

Sultan Alauddin Sulaiman Shah amat dikenali sebagai seorang sultan yang selalu mendampingi para ulama seperti Shaykh Tengku Mahmud Zuhdi al-Fatani, Shaykh Hj. Abdul Ghani Hj. Othman, Sayyid Abdul Aziz asy-Syami al-Masri, Sayyid Mahmud Arif al-Bukhari dan ramai lagi. Ulama yang selalu didampinginya ialah Shaykh Tengku Mahmud Zuhdi. (Jangan terkeliru pula dengan Datuk Paduka Prof. Emeritus Dr. Mahmood Zuhdi Abdul Majid). Shaykh Tengku Mahmud Zuhdi bin Tengku Abdul Rahman al-Fatani merupakan kerabat diraja Patani yang dilahirkan di Bangkok, Thailand, pada tahun 1876. Beliau mendapat pendidikan agama dengan para ulama Patani di Ban Sim Dip, Bangkok dan melanjutkan pengajian agama ke Makkah dan Mesir sehingga diberi kelulusan untuk mengajar di Masjidil Haram. Sekembalinya dari Makkah, beliau menetap di Jambi, Sumatera, membuka sebuah sekolah Arab di sana dan mengajar agama di sana.

Apabila Sultan Alauddin Sulaiman Shah mengetahui bahawa Shaykh Tengku Mahmud Zuhdi berada di Jambi, baginda mencemar duli berangkat ke Jambi untuk menjemput sendiri Shaykh Tengku Mahmud Zuhdi ke Selangor. Shaykh Tengku Mahmud Zuhdi berangkat ke Klang pada tahun 1929. Sultan Alauddin Sulaiman Shah kemudiannya telah melantik Shaykh Tengku Mahmud Zuhdi sebagai Penasihat Agama Negeri Selangor dengan gelaran Shaykh al-Islam Setia Diraja Selangor. Baginda Sultan Alauddin Sulaiman Shah begitu rapat dengan Shaykh Tengku Mahmud Zuhdi sehingga Shaykh Tengku Mahmud Zuhdi dijemput sendiri oleh baginda bersama-sama berangkat ke luar negara.

Atas didikan dan asuhan para ulama, Sultan Alauddin Sulaiman Shah ada menulis sekurang-kurangnya tiga buah kitab agama tulisan jawi berkenaan akidah tauhid, dakwah dan akhlak. Kitab-kitab tersebut ialah “Kitab Pohon Ugama Bahagian Rukun Iman,” “Nasehat (Pemilihan Guru) Melatih Kelakuan Perjalanan Adab Kanak-Kanak Pelajaran di Dalam Sekolah Melayu – Agama – Negeri Selangor Darul Ehsan” dan “Kitab Tauhid, Kitab Melatih Kanak-Kanak Laki-Laki dan Perempuan.”

“Kitab Pohon Ugama Bahagian Rukun Iman” disempurnakan penulisannya pada tahun 1337 Hijrah bersamaan tahun 1919 Masihi. Kitab tersebut membahaskan mengenai akidah Ahlus Sunnah wal Jama’ah. Kitab tersebut telah diulang cetak dan diterbitkan sekurang-kurangnya sebanyak tiga kali. Cetakan ketiga oleh Mathba’ah New Klang Press, Klang pada 15 Jamadilakhir 1349 Hijrah bersamaan tahun 1930 Masihi.

“Kitab Tauhid, Kitab Melatih Kanak-Kanak Laki-Laki dan Perempuan” yang disempurnakan penulisannya oleh baginda Sultan Alauddin Sulaiman Shah pada tahun 1930 di Istana Mahkota Puri pula ialah sebuah kitab yang membahaskan tentang akidah dan sirah Rasulullah SAW. Kitab tersebut pernah diterbitkan semula oleh Syarikat Khazanah al-Fathaniyah di Kuala Lumpur pada tahun 2005 berdasarkan kitab yang dicetak oleh The Boon Hua Press di Klang pada tahun 1930M.

Kitab tersebut dibahagikan kepada 18 bahagian perbahasan. Antara cara penulisan dan penyampaian kitab tersebut adalah dalam bentul soal jawab dan nasihat dalam bentuk 22 rangkap puisi, sesuai dengan peringkat bacaan dan pemahaman orang awam. Kedua-dua buah kitab tersebut disemak, disahkan dan dipuji oleh Shaykh Tengku Mahmud Zuhdi sendiri. Sebagaimana nama kitab tersebut: “Kitab Melatih Kanak-Kanak Laki-Laki dan Perempuan,” kitab tersebut pernah dijadikan buku teks bagi sekolah-sekolah agama di negeri Selangor.

Perkara tersebut membuktikan bahawa baginda Sultan Alauddin Sulaiman Shah bukan sahaja seorang yang mementingkan pendidikan agama dalam kalangan rakyat jelatanya, bahkan baginda turut berperanan menguatkan pegangan akidah Ahlus Sunnah wal Jama’ah di negeri Selangor selain menyebarluaskan dakwah. Penulisan kitab-kitab tersebut juga membuktikan bahawa baginda seorang yang alim dalam bidang agama dan diiktiraf oleh ulama sendiri.

Semasa pemerintahan Sultan Alauddin Sulaiman Shah, baginda telah mengarahkan pembinaan dua buah masjid jami’ iaitu Masjid Sultan Alaeddin di Jugra dan Masjid Sultan Sulaiman di Klang. Bukan itu sahaja, baginda juga sering menyampaikan khutbah solat Jumaat, Aidilfitri dan Aidiladha di masjid-masjid sekitar negeri Selangor. Ini membuktikan kredibiliti baginda yang bukan sahaja sebagai seorang pemerintah yang berdaulat, bahkan juga sebagai ketua agama Islam negeri yang sangat berwibawa. Baginda mangkat di Istana Mahkota, Klang dalam usia 72 tahun, dimakamkan di Klang dan diberi gelaran Marhum ‘Atiqullah.

Sesungguhnya, peranan ulama dan umara’ amat penting bagi sesebuah negeri atau negara yang agama rasminya adalah Islam dan majoriti rakyatnya beragama Islam. Ini kerana, ulama bertindak sebagai guru dan penasihat yang terbaik kepada golongan pemerintah dalam menjalankan urusan pemerintahan negeri atau negara supaya berlandaskan prinsip akidah yang sebenar dan tidak menyeleweng daripada syariat yang termaktub di dalam nas al-Qur’an dan as-Sunnah.

Dalam sejarah umat Islam umumnya, kita dapat membaca bagaimana peranan para ulama dalam istana memainkan peranan penting dalam kemajuan pemerintahan sesebuah kerajaan. Baca sahaja sejarah hubungan rapat antara Sultan Muhammad al-Fatih Uthmaniyyah dan gurunya, Shaykh Syamsuddin al-Wali juga hubungan rapat antara Sultan Zainal Abidin III Terengganu dengan gurunya, Tokku Paloh. Bagaimana Sultan Muhammad al-Fatih dan bala tenteranya berjaya membuka Kota Constantinople yang kebal itu dan mengapa ketika zaman pemerintahan Sultan Zainal Abidin III, British tidak mampu menguasai hal ehwal pentadbiran negeri Terengganu? Itu semua berkait dengan peranan ulama masing-masing sebagai guru dan penasihat peribadi kepada raja. Baca juga bagaimana Yusuf ibni Tasyfin, pemerintah dinasti Murabitun berjaya menyatukan kembali wilayah Andalus dan Afrika Utara sebagai wilayah umat Islam setelah kejatuhan khilafah Bani Umayyah di Andalus jika tidak kerana peranan dan sokongan para ulama yang didampinginya.

Begitu juga betapa peranan ulama seperti Shaykh Tengku Mahmud Zuhdi amat mempengaruhi keilmuan, keperibadian dan pemerintahan baginda Sultan Alauddin Sulaiman Shah. Semoga Allah SWT mencucuri rahmat ke atas roh almarhum baginda dan roh Raja-Raja Melayu Islam yang lain serta ditempatkan dalam kalangan orang-orang yang soleh dan diredai Allah SWT.

Untuk maklumat lebih lanjut berkenaan perbincangan ini, para pembaca boleh merujuk senarai rujukan ilmiah di bawah:

Senarai rujukan:

– Buyong Adil, Sejarah Selangor, Kuala Lumpur: Dewan Bahasa dan Pustaka dan Kementerian Pelajaran Malaysia, 1981.

– Zulkefli Ani, Ahmad Irdha Mokhtar & Mohamad Zulkifli Abdul Ghani, “Mesej Dakwah dari Istana: Tinjauan Terhadap Kitab Jawi Ilmu Tawhid Karangan Almarhum Sultan Alauddin Shah ibni Almarhum Raja Musa,” Kertas kerja yang dibentangkan dalam Persidangan Nadwah Ulama Nusantara VI pada 9-10 Jun 2015 di Klana Resort, Seremban, Negeri Sembilan. Anjuran bersama Jabatan Pengajian Arab dan Tamadun Islam Fakulti Pengajian Islam Universiti Kebangsaan Malaysia dengan Lembaga Masjid Negeri Sembilan, Majlis Agama Islam Negeri Sembilan.

– Aisyah Ab Rahim & Mohd. Roslan Mohd. Nor, “Tokoh Ulama Termasyhur dalam Perkembangan Islam di Selangor Sebelum Merdeka (1900-1957): Satu Tinjauan Biografi,” dalam Jurnal al-Muqaddimah, Bil. 2, No. 2, 2014, hlm. 90-101.

– Teks khutbah Jumaat Negeri Selangor yang bertajuk “Raja; Ketua Agama Islam Negeri,” 4 Disember 2015, Unit Khutbah, Bahagian Pengurusan Masjid, Jabatan Agama Islam Selangor (JAIS), dalam laman web rasmi Portal E-Masjid, Jabatan Agama Islam Selangor, pautan: http://e-masjid.jais.gov.my/uploads/uploads/KHUTBAH%20MANUAL%20(RAJA,%20KETUA%20AGAMA%20NEGERI_04.12.2015).pdf, dirujuk pada bulan Februari 2018.

– Wan Mohd. Shaghir Abdullah, “Sultan Sulaiman Selangor – Sultan yang Mengasihi Ulama,” dalam ruangan Bicara Agama, arkib 5 Julai 2004, laman web rasmi akhbar Utusan Online, pautan: http://ww1.utusan.com.my/utusan/info.asp?y=2004&dt=0705&sec=bicara_agama&pg=ba_01.htm#ixzz56lxzVZxo, diakses pada bulan Februari 2018.


Bunuh Haiwan Waktu Kecil Tanda Psikopat?

Sebut saja pembunuh bersiri, kita membayangkan nama seperti John Wayne Gacy dan Jeffrey Dahmer. Skala jenayah mereka amat menakutkan ramai pihak termasuk pihak berkuasa. Tetapi tidak ramai tahu jenayah mereka bermula dengan membunuh haiwan semasa kecil.

Sebelum dikenali sebagai pembunuh dan kanibal, Dahmer membunuh anjing dan kucing semasa kecil serta meletakkan kepala haiwan-haiwan ini di atas pacak kayu.

Manakala Ian Brady yang digelar Pembunuh Moors pada tahun 60-an kerana menyeksa dan membunuh lima orang kanak-kanak ketika itu melakukan banyak kekejaman ke atas haiwan sejak kecil. Antara perlakuan keji itu ialah membaling batu terhadap anjing dan memotong kepala arnab.

Kaitan antara kekejaman haiwan dengan jenayah kejam bukan cerita baru. Tetapi berdasarkan kajian terbaru, wujud bukti-bukti yang menyokong teori ini dan keperluan menyelamatkan individu dan haiwan daripada kegilaan ini sebelum ia bertambah parah.

Dalam satu kaji selidik remaja Romania yang dijalankan oleh Universiti Teesside, England, 9 daripada 10 responden atau 86.3% menyifatkan perlakuan membunuh haiwan peliharaan yang tiada pemilik sebagai normal.

Kumpulan remaja ini dilihat lebih berkemungkinan mencederakan diri mereka atau kecenderungan bunuh diri berbanding kumpulan kawalan remaja dari Jerman.

Dan bila ditanya sama ada mereka pernah menyaksikan perlakuan pembunuhan atau penyeksaan haiwan semasa kecil, hampir semua responden menjawab ya. Mereka pernah melihat haiwan digantung, diracun atau terperangkap dalam jerat.

Kaji selidik ini turut disokong oleh statistik yang dikeluarkan pihak berkuasa. Pada tahun 2018, Kementerian Keadilan Britain melaporkan 13 pembunuh, 22 perogol kanak-kanak dan 99 pendera kanak-kanak mempunyai sejarah sebagai pelaku jenayah haiwan.

Bagi penulis kertas kajian Making the Link, Malcolm Plant, hasil kajian ini langsung tidak mengejutkan. Ini kerana pendera atau pembunuh haiwan bukan sekadar didedahkan kepada keganasan semasa kecil tetapi mengakibatkan empatinya berkurangan dan menormalkan perlakuan ganas.

Tambahnya lagi, jenayah sebegini berkemungkinan besar membawa kepada jenayah keganasan pada masa hadapan. Ia boleh saja ditujukan kepada pasangan, kanak-kanak dan masyarakat amnya.

Dan kerana betapa kami sedar bahawa tanda-tanda membunuh haiwan sewaktu kecil tanpa belah ihsan dan kasihan adalah ciri-ciri seorang psikopat, maka dalam novel terbaru terbitan kami iaitu Psikopat Nirwajah, watak utamanya iaitu Mayang yang membesar sebagai pembunuh bersiri yang suka mengupas kulit wajah mangsanya, pada waktu kanak-kanaknya terkenal dengan perbuatan membunuh haiwan-haiwan seperti kucing, tupai dan sebagainya.

Jadi, kalau nak mendalami tentang minda dan psikologi seorang Psikopat, kami nak cadangkan pembelian untuk buku terbaru kami. Boleh beli di Shopee kami: https://shp.ee/47yzq2k


Kenapa Hari Keputeraan YDPA Tak Sama Dengan Hari Lahirnya?

Kenapa Hari Keputeraan Rasmi Yang Di-Pertuan Agong (YDPA) tak sama dengan hari kelahiran YDPA yang sebenar?

Ever wonder why? Here’s why.

Tradisi menyambut Hari Keputeraan Rasmi YDPA sebenarnya berasal dari King’s Official Birthday di Britain.

Di Britain pun, Queen Elizabeth II punya “official birthday” tahun ni jatuh pada 13 Jun, walaupun beliau lahir pada 21 April.

Even ayahnya George VI yang lahir pada 14 Disember pun menyambut “birthday” pertamanya sebagai raja pada 9 Jun 1937.

Raja Britain pertama yang menyambut official birthday ialah George II yang memerintah dari tahun 1727 hingga 1760.

George II ialah seorang yang fanatik hal ketenteraan, dan dia pernah memimpin tentera Britain mencapai kemenangan dalam Battle of Dettingen di Jerman pada 1743.

5 tahun selepas kemenangan di Dettingen, George II teringin buat perarakan tentera untuk mempamerkan kemegahan tentera Britain.

Hari yang sesuai kalau ikutkan adalah hari keputeraan raja. Tapi George II lahir pada 9 November, tarikh tak sesuai sebab dah dekat musim sejuk.

So George II pilih musim panas (Jun-Ogos) untuk menyambut hari keputeraannya dan mengadakan perarakan tentera pertama sempena hari keputeraannya pada 14 Jun 1748.

George II menamakan ia sebagai “Trooping the Colour”, merujuk kepada warna pada panji2 rejimen yang diarak.

Sejak itu King’s (atau Queen’s) Official Birthday akan diadakan sekitar Jun setiap tahun.

Walaupun tiada lagi raja selepas George II yang turun ke medan p.era.ng, Trooping the Colour tetap diadakan untuk menonjolkan peranan raja sebagai commander-in-chief angkatan tentera.

Semasa Trooping the Colour, raja akan berkenan memeriksa perbarisan tentera Household Division yang terdiri daripada 7 rejimen di Horse Guards Parade.

Dulu Elizabeth akan naik kuda sendiri untuk memeriksa tapi sekarang usia dah lanjut, tak larat, so naik kereta kuda saja.

Untuk tahun 2020 Trooping the Colour tetap berlangsung walaupun penularan COVID, cuma ia akan dibuat secara tertutup di Windsor Castle bukannya dibuka kepada orang awam macam tahun-tahun lepas.

King/Queen’s Official Birthday turut disambut sebagai cuti umum di negara2 Commonwealth realm (bekas jajahan British yang menjunjung Queen sebagai ketua negara) termasuk Canada, Australia dan New Zealand. Selalunya pada Jun juga.

Untuk tahun lepas, Australia buat 8 Jun, NZ 1 Jun.

Negara bekas Commonwealth realm seperti Malaysia, Brunei, Tonga dan Lesotho yang masih ada raja pun ada sambutan Hari Keputeraan Rasmi yang tersendiri, dan juga ada istiadat Trooping the Colour.

Di Malaysia ia dikenali sebagai Istiadat Mengarak Panji-Panji Seri Paduka Baginda YDPA di mana panji-panji Rejimen Askar Melayu, Rejimen Renjer Diraja, Kor Armor Diraja, Tentera Laut Diraja Malaysia dan Tentera Udara Diraja Malaysia akan diarak.

Kalau ikutkan, Istiadat Mengarak Panji-Panji di Malaysia boleh diadakan pada bila-bila masa sebab cuaca yang summer sepanjang tahun.

Tapi sejak Merdeka, Hari Keputeraan Rasmi YDPA disambut pada RABU pertama Jun. Hanya bermula tahun 1992 baru disambut pada Sabtu pertama Jun.

Di zaman DYMM SPB Sultan Muhammad V, tarikh Hari Keputeraan Rasmi YDPA dipinda ke 9 September. Dan untuk tahun ini, ia dipinda sekali lagi ke Isnin pertama Jun.

Tak macam Brunei, Lesotho, Tonga or even Thailand dan Jepun di mana sambutan hari keputeraan raja jatuh pada hari kejadian sebenar, hari keputeraan ketua negara Britain dan Malaysia memberi gambaran bahawa monarki di negara-negara ini adalah satu institusi, bukan individu.

Meskipun raja bersilih ganti, sistem beraja kekal berdiri dan terikat dengan Perlembagaan.

Moden, tapi masih memelihara tradisi & identiti, menjamin kestabilan negara.

Gunalah cuti ini untuk menghayati makna institusi raja kita.

Long live the king! Long may he reign.


Sekatan Ekonomi Qatar Satu Kesilapan

Dua tahun lepas, bila Qatar diberi kata dua oleh jiran-jiran Teluknya untuk memenuhi semua 13 tuntutan/enam tuntutan utama (bergantung kepada media mana yang menjadi rujukan) seperti menghalau keluar anggota kepimpinan Hamas dan Ikhwanul Muslimin serta menutup stesen televisyen Al-Jazeera, ia sebenarnya merupakan satu permainan kuasa bagi blok diketuai Arab Saudi untuk menunjukkan prestij mereka sebagai kuasa utama di Timur Tengah.

Dan selepas Doha enggan melayan tuntutan mereka, blok berkenaan mengenakan sekatan diplomatik dan ekonomi ke atas Qatar dan sekatan tersebut masih berkuatkuasa sehingga ke hari ini. Persoalannya, apa kisah Doha bila diuji dengan permainan sebegini?

Bagi felo penyelidik Michael Stephens dari Royal United Services Institute, Doha ketika itu berhadapan dengan dua medan pertempuran. Pertama, untuk mengubah tanggapan ramai bahawasanya mereka bukan penyokong gerakan keganasan seperti Daish dan Al-Qaeda seperti didakwa Arab Saudi dan rakan bloknya.

Kedua, Doha perlu menunjukkan kepada dunia bahawa kedudukan ekonominya masih kukuh, ia tempat terbaik untuk pelaburan dan bersedia mewujudkan keadaan yang membenarkan lebih banyak pelaburan luar secara langsung (FDI) masuk ke situ.

Dan selepas 19 bulan, kedudukan Qatar dilihat tidaklah terjejas seperti dibayangkan Riyadh dan rakan bloknya. Jika Riyadh menyangka tekanan mereka ini dapat menyedarkan Doha akan kedudukan sebenarnya di rantau Teluk, nyata percaturan mereka tersilap sama sekali.

Tatkala Arab Saudi terus bergelut dengan skandal pembunuhan wartawan Allahyarham Jamal Khashoggi yang membayangi kepimpinan negara berkenaan, Qatar pula menunjukkan negaranya masih dibuka untuk pelaburan dan perniagaan. Sebelum sekatan dikenakan, lebih 60% import datang dari negara-negara yang memboikot terutama bekalan makanan.

Untuk mengelak situasi buruk berlaku, Doha segera mendapatkan laluan bekalan makanan alternatif melalui Turki dan Iran. Mereka juga berusaha menambah bilangan produk tempatan di pasaran termasuk mengimport ribuan susu lembu untuk memastikan bekalan susu sentiasa ada.

Menurut seorang bekas penasihat ekonomi Qatar yang enggan dikenali, apa yang dilakukan Doha merupakan sesuatu yang cerdik. Tetapi beliau berpandangan dengan kekayaan mereka yang melimpah ruah itu, Doha seharusnya menggunakan kekayaan tersebut untuk membeli saham syarikat-syarikat makanan bagi menjamin bekalan makanan untuk jangka masa panjang.

Namun secara dasarnya, Doha melakukan satu tugas yang cemerlang bagi memastikan rakyatnya tidak terjejas dengan sekatan yang dikenakan itu. Antara faktor yang menyumbang kepada kejayaan ini ialah pembukaan Pelabuhan Hamad pada September 2017. Pelabuhan laut dalam ini membolehkan Doha menerima lebih banyak kapal kargo dengan kapasiti besar.

Sebelum ini, barang-barang ini akan tiba di pelabuhan-pelabuhan negara jiran seperti Dubai (Emiriah Arab Bersatu (UAE)) sebelum dihantar semula ke Qatar menggunakan kapal-kapal kecil. Selain berusaha menjaga stok bekalan makanan sentiasa ada, Doha juga memperkukuh hubungan dagangnya dengan negara-negara luar Timur Tengah termasuk Amerika Syarikat.

Pada tahun lepas, mereka mengadakan pertemuan dengan Setiausaha Kewangan Wilbur Ross dan Setiausaha Perbendaharaan Steven Mnuchin serta tempahan syarikat penerbangan Qatar Airways untuk pesawat-pesawat Boeing yang bernilai berbilion dolar.

Selain Amerika Syarikat, Jerman turut menjadi tumpuan Qatar menerusi lawatan Emir Tamim bin Hamad al-Thani ke Berlin pada September tahun lepas. Menerusi lawatan berkenaan, Qatar bersedia menawarkan pelaburan dalam sektor kewangan dan tenaga Jerman sebanyak 10 bilion euro untuk tempoh lima tahun akan datang. Dan dengan kedudukan Doha sebagai tuan rumah Piala Dunia 2022, ia turut membuka peluang pelaburan dalam sektor pembinaan, kejuruteraan dan logistik serta sebagai hub pembinaan semula negara-negara yang dilanda perang seperti Syria dan Iraq.

Selain itu, Qatar juga berusaha memperkenalkan pelbagai reformasi ekonomi seperti zon ekonomi khas, aktiviti penswastaan dan undang-undang buruh bagi menarik lebih ramai pelabur bertandang ke Doha. Namun, reformasi sebegini masih belum menyakinkan ramai kerana masih ada masalah yang mengehadkan peluang pelaburan seperti kerenah birokrasi, kurangnya persaingan dan harga yang terlalu mahal.

Dan tidak seperti negara lain yang perlu mempelbagaikan pendapatan negara, Doha tidak berhadapan masalah sedemikian kerana masih mempunyai simpanan gas asli yang banyak. Jika tidak, bagaimana mereka boleh mengeskport 81 juta tan gas asli sekaligus menjadikan mereka pengeksport gas asli terbesar dunia. Dan kerana gas asli ini juga membantu ekonomi Qatar terus berkembang dari 1.6% (2017) hinggalah 2.4% (2018) dan 3.1% (2019) berdasarkan ramalan Tabung Mata Wang Antarabangsa (IMF).

Dari segi strategi yang kita kenali sebagai diplomasi kewangan ini, nyatalah Qatar dilihat jauh lebih ke hadapan berbanding Arab Saudi dan UAE. Kelicikan mereka dalam permainan sebegini akhirnya menjadikan blok Teluk diketuai Saudi diperlakukan seperti orang bodoh dan menjadikan mereka lebih Arab berbanding dua negara yang disebut sebelum ini di dunia Arab.

Dan jangan terkejut pada satu masa, blok ini terpaksa menelan ubat yang pahit dan mengakui sekatan ini bukan saja satu kegagalan tetapi juga satu peluang yang menjadikan Qatar sebagai pemain penting di rantau Timur Tengah.

SUMBER

1. Shalal, Andrea dan Alkoussa, Riham. (2018). Reuters. Qatar eyes Germany’s energy, finance sectors with 10 bln euro investment.

2. Smith, Matt. (2019). BBC. How is Qatar coping with its economic embargo?

3. J. Mintner, Terrence. (2019). The Media Line. Doling Out Cash: Qatar’s ‘Soft Power’ Approach To Circumventing The Saudi-led Embargo


Keadaan Bumi Tanpa Manusia

Siapa sangka spesis paling dominan di muka bumi ini boleh mencipta macam-macam. Kalau tanya nenek moyang 200 tahun lalu pun, mereka tergelak besar. Takkan mungkin ada orang boleh bina menara beratus-ratus meter.

Tetapi hari ini Burj Khalifa dan Menara Jeddah telah menyambung legasi dimulakan Empire State Building. Namun cuba bayangkan, jika manusia tidak pernah mendiami Bumi. Apa yang akan jadi… selain permukannya menghijau habis?

Pertama sekali, burung dodo dan harimau Tasmania tentu sekali takkan lenyap. Dodo dipercayai berdepan dengan persaingan alam yang sangat kental akibat manusia terutamanya (Hume & Walters, 2012).

Dulu kala harimau Tasmania memang bersepah di alam liar. Walau bagaimanapun, datang pula program ganjaran yang membayar sesiapa saja boleh kurangkan jumlah harimau ini atas kebodohan “kawal populasi” (Jarvis, 2018).

Dan bukan dua spesis ini sahaja yang terkesan. Katanya kadar kepµpµsan melonjak 100 kali ganda selepas manusia menjadi spesis dominan (Pester, 2021). Terlalu banyak spesis sudah ditundukkan manusia, sama ada menjadi mαηgsα secara langsung atau tidak langsung. Ambil contoh burung moa pula.

Haiwan ini memang besar gila, dengan ketinggian sekitar 3.6 meter di New Zealand. Tidak perlu ambil pita pengukur. Banyak rumah dibina dengan ketinggian 10 kaki (3 meter) daripada lantai ke siling.

Bayangkan moa tinggi lagi daripada lantai siling. Mereka hidup selama jutaan tahun. Tetapi dalam masa 200 tahun sahaja, manusia sudah melenyapkan sembilan spesis burung moa. Setiap ekor bυrυng gergasi ini diburu sampai habis.

Model Serengeti Yang Harus Difahami

Afrika mempunyai sebuah ekosistem bersaiz 30,000 kilometer persegi. Dalam ekosistem ini, ada kehidupan yang dipanggil Serengeti iaitu senang cakap “migrasi mamalia besar” (Zimmerman, 2017).

Tanpa manusia, saintis percaya yang Serengeti akan menjadi model seluruh alam… bukannya setakat di Tanzania ke Kenya sahaja. Semua haiwan akan bertebaran hingga ke Eropah, termasuk gajah dan badak sumbu. Secara semulajadi.

Malah singa juga mungkin lebih berpelbagaian. Semestinya Eropah akan menjadi habitat Singa Gua (Panthera Spelaea) yang hidup begitu lama sampailah 12,000 tahun lalu. Benua Amerika pula mesti ada glyptodon, iaitu tenggiling bersaiz kereta.

Bercakap pasal saiz besar, saintis yakin gajah mammoth pun mesti boleh hidup sampai sekarang. Walaupun (Wang, et al., 2021) bercerita pasal perubahan iklim, jelas sekali banyak mammoth menjadi mαηgsα manusia. Macamlah mammoth tidak pernah harung perubahan iklim pra-manusia.

Jadi yang pasti di sini, Bumi akan berbeza tanpa manusia. Tetapi tanpa manusia juga, Bumi akan didiami makhluk gergasi. Bukan moa saja yang meninggi habis. Glyptodon pun besar belaka. Mammoth lagilah. Dan Singa Gua pun apa kurangnya,

Dan unsur kimia pun dipercayai akan bertaburan lebih luas dan seimbang. Fitrah haiwan memang bercanggahan habis untuk dibandingkan dengan manusia. Haiwan suka menyebarkan sesuatu.

Sekecil-kecil burung yang bawa biji benih jauh daripada induk… sebesar-besar gajah yang dua kali lima. Tetapi manusia suka mengumpul semua sumber ke satu tempat… macam sektor pertanian yang “melambakkan” nutrien di satu bahagian tanah sampai gersang dikerjakannya.

Saintis percaya tanpa manusia, phosphorus, kalsium dan magnesium akan tersebar menyuburkan tanah. Agak ironi juga. Umat manusia berkembang maju menjadi dominan atas sebab yang sama, iaitu tanah subur.

RUJUKAN:

Hume, J., & Walters, M. (2012). Extinct Birds. A&C Black. Halaman 134-136.

Jarvis, B. (2018, Julai 2). The obsessive search for the Tasmian Tiger: Could a global icon of extinction still be alive? The New Yorker.

Pester, P. (2021, November 10). How would Earth be different if modern humans never existed? Live Science.

Wang, Y., et al. (2021). Late Quarternary dynamics of Arctic biota from ancient environmental genomics. Nature.

Zimmerman, K.A. (2017, Jun 23). The Serengeti: Plain Facts about National Park & Animals. Live Science.


Tarian Haka Dalam Piala Dunia Ragbi

Sebenarnya, bukan semua tarian perang yang kau tonton dalam Ragbi Piala Dunia 2019 ni namanya ‘Haka’. Tarian perang Maori dengan nama ‘Haka’ ni unik hanya untuk All Blacks dari New Zealand sahaja.

Dalam Ragbi Piala Dunia kali ni, selain ‘Haka’, semalam dapat tengok gak Fiji punya ‘Cibi’, (disebut ‘thimbi’), Tonga denga ‘Sipi Tau’ dan baru kejap tadi ni Samoa punya ‘Siva Tau’ sebelum start game lawan Russia ni.

Dalam banyak-banyak ‘war dance’ ni, tetap Haka jugalah yang paling sedap dan menaik sekali. Meremang bulu roma bila tengok. Haka ni pun yang paling kita biasa tengok, ada macam-macam versi, dan ada untuk versi wanita juga. Malah Haka juga ada banyak kontroversi yang jadikan tarian perang Maori ini sangat popular.

Ragbi Piala Dunia kali ini menyaksikan kapten All Blacks, Kieran Read sendiri yang lead ritual ‘Haka’ sebelum mula perlawanan bersama dengan ‘Haka’ leader mereka yang biasa iaitu TJ Perenara.

Kedua sedap, dan kedua paling awal ditarikan dalam perlawanan ragbi selepas Haka ialah ‘Cibi’ oleh Fiji, tapi Fiji ni ada tarian perang mereka yang lebih agresif iaitu ‘Bole’.

Bezanya dengan ‘Cibi’ selain dari segi lirik, gaya dan gerakan persembahan, ‘Bole’ dipersembahkan sebelum bermulanya perang dan bukan seperti ‘Cibi’ yang ditarikan selepas memenangi perang. Pasukan Fiji selalu selang seli antara ‘Cibi’ dengan ‘Bole’ ni, tak tetap pendirian betul.

Jadi begitulah, penat hakak tulis ni, sekarang kau dah tahu, jangan pulak semua tarian perang tu kau main petik nama dia ‘Haka’ nokk.


Tak Payah Berangan Dapat Harta Pusaka Kalau Si Mati Ada Anak Lelaki

“Ini harta, Abam yang punya!!” Ingat tak dialog ni dalam Tiga Abdul. Terfikir tak masa tonton, wang punya pasal pun nak gaduh ke? Walhal realitinya berlambak kes serupa dalam masyarakat. Sampai ada 90 bilion harta terbeku yang sebagian besarnya daripada kes faraid tak selesai.Kita bagi contoh, si mati tinggalkan isteri dan seorang anak lelaki. Jadi, adik si mati ada hak ke nak ambil harta pusaka? Takde langsung! Walaupun kopiah sentiasa atas kepala, belum tentu faham faraid dalam agama. Pasal si mati ada anak lelaki, jadi automatik adik beradik si mati tak payah la nak berangan. Benda ni dinamakan Mahjub. Ada 5 orang je waris fardhu yang takkan terhalang: Bapa, ibu, anak lelaki, anak perempuan dan suami/isteri. First of all, si mati akan diletak di tengah-tengah pada posisi suami/isteri. Jangan pening yang ni.

Mahjub tu apa pulak?Mahjub maknanya orang yang terhalang. Mereka ialah ahli waris yang berhak tetapi mengalami penghalangan daripada mendapatkan harta pusaka. Bahasa mudahnya, bahagian dia dikurangkan atau tak layak dapat sesen pun dari pusaka si mati. Halangan ada dua:1- Halangan Sebahagian (الحجب النقصان)Iaitu halangan terhadap seseorang daripada mengambil bahagian mereka yang paling banyak. Bahagian mereka akan berkurang dengan sebab-sebab yang tertentu yang telah ditetapkan oleh syarak. Contoh, bahagian suami paling besar ialah ½ akan menjadi kurang kepada ¼ jika arwah isterinya ada anak.2- Halangan Sepenuhnya (الحجب الحرمان)Iaitu penghalangan secara mutlak terhadap ahli waris daripada memperolehi harta warisan dengan sebab kewujudan ahli waris tertentu yang lebih utama daripadanya. Walaupun terdapat 25 orang ahli waris yang berhak, namun tidak kesemuanya mendapat harta pusaka. Terdapat ahli waris tertentu yang akan menghalang ahli waris lain.Contoh kes Mahjub:1- Bapa ada. Maka, datuk dan nenek sebelah bapa, adik beradik dan anak sedara lelaki, bapa sedara dan sepupu lelaki tak dapat.2- Ibu ada. Maka, nenek tak dapat.3- Anak lelaki ada. Maka, cucu lelaki dan perempuan, adik beradik dan anak sedara lelaki, bapa sedara dan sepupu lelaki tak dapat.4- Anak perempuan ada. Maka, adik beradik seibu tak dapat.5- Anak perempuan ada. Maka, cucu perempuan (jika tiada cucu lelaki) tak dapat.6- Adik beradik seibu sebapa lelaki ada. Maka, adik beradik sebapa lelaki dan perempuan, anak sedara lelaki, bapa sedara dan sepupu lelaki tak dapat.7- Adik beradik seibu sebapa perempuan (jika mereka dapat asobah maalghoirihi) ada. Maka, adik beradik sebapa lelaki, anak sedara lelaki, bapa sedara dan sepupu lelaki tak dapat.8- Dua adik beradik seibu sebapa perempuan ada. Maka, adik beradik sebapa perempuan (jika tiada adik beradik sebapa lelaki) tak dapat.9- Adik beradik sebapa lelaki ada. Maka, anak sedara lelaki, bapa sedara dan sepupu lelaki tak dapat.10- Adik beradik sebapa perempuan (jika mereka dapat asobah maalghoirihi) ada. Maka, anak sedara lelaki, bapa sedara dan sepupu lelaki tak dapat.11- Anak sedara lelaki daripada adik beradik seibu sebapa lelaki ada. Maka, anak sedara lelaki dari adik beradik sebapa lelaki, bapa sedara dan sepupu lelaki tak dapat. 12- Anak sedara lelaki dari adik beradik sebapa lelaki ada. Maka, bapa sedara dan sepupu lelaki tak dapat.13- Bapa sedara sebelah bapa seibu sebapa ada. Maka, bapa sedara sebelah bapa sebapa, sepupu lelaki tak dapat.14- Bapa sedara sebelah bapa sebapa ada. Maka, sepupu lelaki dari bapa sedara sebelah bapa seibu sebapa, sepupu lelaki dari bapa sedara sebelah bapa sebapa tak dapat.15- Sepupu lelaki dari bapa sedara sebelah bapa seibu sebapa ada. Maka, sepupu lelaki dari bapa sedara sebelah bapa sebapa tak dapat.Sebetulnya Tiga Abdul tu, P Ramlee nak sindir je..

Pernah saya kuliah kat kampung. Saya tanya sorang budak, “Kalau bapak awak mati, sape dapat harta?” Budak tu jawab, “Abang sulung baham.” Ahhh sudahhhh..sebijik macam Abdul Wahab, Abdul Wahib, Abdul Wahub. Salah faham ni yang banyak berlegar dalam kepala orang ramai. Sebenarnya bagian abang sulung kalau dia ada adik beradik lelaki, tak dapat lebih daripada adik-adik eh. Anak-anak lelaki dikira Asobah bi Nafsih, dibahagi sama rata jika lebih daripada seorang. Anak lelaki akan mengambil seluruh harta jika tiada ahli fardhu lain (bapa, ibu, anak perempuan atau suami/isteri). Jika ada ahli fardhu, dia mengambil baki.Kalau anak perempuan ada sorang dapatlah ½. Manakala jika lebih daripada sorang dapat 2/3 serta dibagi sama rata sesama mereka. Kalau Asobah bi Ghoirih: Anak perempuan jadi ‘asobah bersama anak lelaki 2 bagian dan dan perempuan 1 bagian.


Nabi Yusuf, Firaun Akhenaten, Al-Malikul Misr Dan Al-aziz.

Di dalam surah Yusuf, difirmankan Allah swt tentang al-Aziz (pembesar Mesir) Di dalam surah ini, ada dua orang yang digelar al-Aziz, iaitu:

1. al-Aziz pertama: Qithfir, suami kepada Zulaikha.

Nabi Yusuf a.s dipenjara selama 14 tahun sebelum dibebaskan oleh ‘al-Malik’.

2. al-Aziz kedua: Nabi Yusuf a.s (surah Yusuf ayat 88).

Menggantikan posisi al-Aziz lama, iaitu Qithfir atau Potifar.

Dalam surah Yusuf, ayat 54:

وَقَالَ ٱلْمَلِكُ ٱئْتُونِى بِهِۦٓ أَسْتَخْلِصْهُ لِنَفْسِى ۖ فَلَمَّا كَلَّمَهُۥ قَالَ إِنَّكَ ٱلْيَوْمَ لَدَيْنَا مَكِينٌ أَمِينٌ

Dan raja berkata: “Bawalah Yusuf kepadaku, agar aku memilih dia sebagai orang yang rapat kepadaku”. Maka tatkala raja telah bercakap-cakap dengan dia, dia berkata: “Sesungguhnya kamu (mulai) hari ini menjadi seorang yang berkedudukan tinggi lagi dipercayai pada sisi kami”.

Melalui ayat nombor 55 di dalam al-Quran, kitab suci umat Islam, difirmankan Allah swt tentang kisah Nabi Yusuf a.s menjadi bendaharawan negara Mesir:

قَالَ ٱجْعَلْنِى عَلَىٰ خَزَآئِنِ ٱلْأَرْضِ إِنِّى حَفِيظٌ عَلِيمٌ

Berkata Yusuf : “Jadikanlah aku bendaharawan negeri Mesir. Sesungguhnya aku adalah orang-orang yang pandai menjaga lagi berpengetahuan”.

(surah Yusuf: 55).

Menurut Tafsir al-Jalalain, Nabi Yusuf a.s berpengetahuan dalam ilmu menulis dan al-hisab (matematik).

Dalam ayat 54 surah Yusuf ini, pemerintah Mesir digelar sebagai ‘al-Malik’ iaitu bererti penguasa. Bukannya gelaran sebagai Firaun. Mengapa pemerintah di Mesir pada waktu ini tidak memakai gelaran Firaun?

Kalaulah zaman Nabi Yusuf a.s adalah fasa Kerajaan Baru: New Kingdom (Zaman Dinasti Kelapan Belas), mengapa Akhenaten tidak digelar Firaun oleh Allah swt?

Jikalau Nabi Yusuf a.s hidup pada fasa sebelum Kerajaan Baru, iaitu pada fasa ‘Old Kingdom’ dan ‘Middle Kingdom’, dinasti yang mana satu disyaki dipimpin oleh ‘al-Malik’ tersebut?

Menurut pakar arkeologi merangkap Pengarah Umum Kajian dan Pembelajaran Arkeologi dan Saintifik Laut dan Sinai , Dr. Abdel Rahim Rihan, beliau berkata:

“Yusuf (a.s), tinggal di Mesir ketika zaman Dinasti Keenam Belas di bawah pemerintahan Raja Ibbabi I. Disebutkan juga di dalam kitab Taurat ‘al-Aziz’ sebagai Fotifar (Qithfir)”.

Sebuah makam ditemui dengan terpahat nama ‘Foti Fara’ yang dimana ia dikaji dari zaman Dinasti Ketujuh Belas.

Dinasti Ketujuh Belas merupakan zaman penaklukan bangsa Hyksos ke atas bumi Mesir. Kemungkinan ketika Nabi Yusuf a.s di dalam penjara, kepimpinan di ibukota Memphis telah ditukar dengan pentadbiran yang baharu oleh bangsa Hyksos. Setelah bangsa Hyksos menakluk ibukota Dinasti Keenam Belas dan menjatuhkan Fotifar, maka mereka membangunkan Dinasti Hyksos (Dinasti Ketujuhbelas) dan memerintah ibukota Mesir waktu itu, Memphis dan sekaligus menguasai wilayah Mesir Bawah.

Menurut Dr. Abdel, Nabi Yusuf a.s beserta bapa dan saudaranya tinggal di daerah Jushan atau Gasan (nama moden adalah Wadi al-Tumailat) iaitu sebuah kawasan lembah untuk pertanian yang tidak jauh dari kota Zagazig, al-Sharqeya iaitu di barat al-Ismailia.

Beliau juga berkata, ketika zaman Dinasti Hyksos, seluruh pemimpin dinasti tersebut tidak disebut sebagai Firaun melainkan dengan gelaran sebagai Raja atau ‘al-Malik’ kerana mereka merupakan dinasti bangsa asing yang datang menjajah bumi Mesir.

Melalui pendapat Dr. Abdel Rahim, bukti yang beliau kemukakan adalah berkenaan:

1. Period pemerintahan sebuah dinasti yang menggunakan gelaran Raja bukannya gelaran Firaun.

2. Penemuan sebuah makam yang menyatakan seorang manusia bernama Foti Fara yang namanya dicatatkan di dalam Perjanjian Lama (Taurat) sebagai Fotifar yang hidup bersama Nabi Yusuf a.s.

3. Fotifar diyakini hidup pada zaman terakhir Dinasti Keenam Belas sebelum dinasti ini jatuh ditakluk oleh bangsa Hyksos (Dinasti Ketujuh Belas).

4. Kawasan ‘nome’ (wilayah) yang diyakini sebagai lembah pertanian yang subur iaitu Gasan, merupakan salah satu kawasan yang subur dengan tanaman gandum dan tanaman-tanaman lainnya.

Ini boleh dirujuk melalui dari penulisan Bible dalam ‘Book of Genesis’ yang menyatakan wilayah ini dipanggil sebagai ‘The Land of Goshen’ yang tanahnya subur dengan perternakan dan pertanian.

Dari pendapat atau teori yang dikemukan oleh Dr. Abdel Rahim, kawasan yang diyakini adalah wilayah Gasan dan pemerintah tersebut yang mengangkat Nabi Yusuf a.s sebagai bendaharawan Mesir (Ghaza’inilardh dalam surah Yusuf ayat 55) adalah Raja Ibbabi I.

Pelbagai kontroversi atau teori yang melanda sejarah Nabi Yusuf a.s sepertimana sejarah Nabi Musa a.s seperti di mana lokasi kelahirannya, di mana lokasi dibesarkannya, di mana lokasi terakhir mereka dan banyak lagi. Dalam hal Nabi Yusuf a.s terdapat juga pendapat yang menyatakan baginda tinggal di kawasan Thebes, ibukota kedua Mesir setelah kejatuhan Dinasti Hyksos dan kembalinya pemerintahan Mesir ke tangan penguasa tempatan. Seperti yang diterangkan dalam bab Akhenaten, Nabi Yusuf juga disyaki hidup pada waktu itu dengan pelbagai bukti dari penemuan tablet Amarna dan pegangan agama yang dianuti oleh Akhenaten sendiri.

KEMARAU DAN KELAPARAN SELAMA 7 TAHUN.

Mimpi ‘al-Malik’.

“Raja berkata (kepada orang-orang terkemuka dari kaumnya): ‘Sesungguhnya aku bermimpi melihat tujuh ekor sapi betina yang gemuk-gemuk dimakan oleh tujuh ekor sapi betina yang kurus-kurus, dan tujuh butir (gandum) yang hijau dan tujuh butir lainnya yang kering. Hai orang-orang yang terkemuka, terangkanlah kepadaku tentang ta’bir mimpiku itu jika kamu dapat mena’birkan mimpi’ (43).

Tafsir mimpi oleh Nabi Yusuf a.s:

Yusuf berkata: ‘Supaya kamu bertanam tujuh tahun (lamanya) sebagaimana biasa, maka apa yang kamu tuai (petik) hendaklah kamu biarkan kecuali sedikit untuk kamu makan. (47) Kemudian sesudah itu akan datang tujuh tahun yang amat sulit, yang menghabiskan apa yang kamu simpan untuk menghadapinya (tahun sulit), kecuali sedikit dari sedikit gandum yang akan kamu simpan. (48) Kemudian setelah itu akan datang tahun yang padanya manusia diberi hujan (dengan cukup) dan di masa mereka memeras anggur.’

Kuatnya dalil-dalil dari kedua belah pihak ini dengan pelbagai sebab memungkinkan untuk para arkeologi dan sejarawan mencari bukti yang lain, bukti yang lebih tepat untuk mengenalpasti kelahiran Nabi Yusuf a.s, jarak yang ditempuhnya dari tanah Kana’an ke Mesir, siapakah di sebalik nama al-Aziz (wazir Mesir), siapakah pula nama pemerintah Mesir yang membebaskannya dan mengangkatnya sebagai bendaharawan negara, lokasi yang diyakini sebagai kawasan yang subur dengan pertanian yang memungkinkan Nabi Yusuf mengendalikan bekalan makanan yang cukup untuk rakyat Mesir pada waktu tersebut iaitu majoritinya adalah tanaman gandum dan catatan apakah yang pernah menyebutkan bumi Mesir dilanda musim kemarau dan kelaparan yang teruk selama 7 tahun lamanya.

Melalui dua watak pemerintah dari dua zaman yang berbeza iaitu Raja Ibbabi I (Dinasti Ketujuh Belas) dan Akhenaten (Dinasti Kelapan Belas) adapula bukti lain yang didapati daripada sebuah inskripsi dari zaman Dinasti Ptolemy.

Dalam sebuah buku bertajuk Ancient Egypt karya Farid Atiya, beliau menulis tentang adanya sebuah inskripsi batu yang dikenali sebagai Famine Stela telah ditemui di Pulau Sehel, Mesir. Di inskripsi batu tersebut memahatkan sebuah kisah melalui dari tulisan Hieroglif yang dipahat pada zaman pemerintahan Dinasti Ptolemy.

Inskripsi ini menceritakan tentang sebuah bencana kelaparan yang panjang melanda bumi Mesir pada zaman pemerintahan Djoser selama tujuh tahun lamanya. Akibat kemarau yang berpanjangan ini dan keringnya sungai Nil maka ramai masyarakat Mesir yang kelaparan dan terdesak melanggar peraturan dan berbuat kejahatan seperti mencuri gandum dari tempat penyimpanan makanan kerajaan. Pelbagai usaha yang dilakukan oleh Djoser sehingga akhirnya, Imhotep, pembantu kanannya menceritakan mimpi yang beliau bertemu dengan Dewa Khnum iaitu dewa yang bertanggungjawab dalam mengawal aliran sungai Nil. Djoser yang mengetahui tentang masalah ini terus memerintahkan para pendeta, para pekerja dan para hambanya untuk berangkat ke daerah kuno Elephanite yang dimana di kawasan ini berdirinya sebuah kuil yang ditinggalkan iaitu kuil Dewa Khnum. Setelah kuil ini diperbaiki dan masyarakat Mesir mula menyembahnya kembali, maka hujan pun turun dan aliran air di sungai Nil kembali seperti sediakala.

Melalui dari sebuah kisah dari surah al-Quran di dalam ayat Yusuf, kita dapat mengetahui gambaran bagaimana perjalanan hidup kisah seorang Rasul yang dibesarkan di bumi Mesir oleh seorang wazir, setelah dibuang oleh saudara-saudaranya di dalam sebuah perigi buta. Dan kisah selanjutnya membawa kita untuk menghayati nasib seorang hamba yang akhirnya menjadi seorang bendaharawan negara yang paling terkenal di dalam sejarah melalui kebijakan yang dilakukannya dalam mempersiapkan bekalan makanan berupa gandum dan lain-lain dalam sebuah gudang simpanan yang besar dan membahagikan makanan secara teratur kepada seluruh penduduk tempatan Mesir dan penduduk luar Mesir (Kana’an) tanpa berkurang sedikitpun. Kehebatan baginda Nabi Yusuf a.s telah menyelamatkan negara Mesir daripada hancur dibaham cuaca, menyebabkan ramai ahli arkeologi, sejarawan ingin mengkaji siapakah pemerintah pada masa itu dan bilakah berlaku musim kelaparan serta kemarau selama 7 tahun lamanya. Dengan mengetahui zaman tersebut, maka mereka akan mencari jawapan bagaimana kaedah atau cara yang digunakan oleh Nabi Yusuf dalam membahagikan makanan ke seluruh masyarakat selama tempoh waktu yang lama.

Sehingga ke hari ini, jawapan untuk mengetahui sejarah hidup yang mendalam di sebalik persoalan sosok Nabi Yusuf a.s masih misteri dan belum terungkai sepenuhnya.

Jadi kesimpulan jawapan dari pihak saya, Akhenaten berkemungkinan bukan ‘al-Malik’ yang difirmankan Allah swt di dalam Quran kerana tugu-tugunya masih wujud dan tidak dihancurkan pada zamannya. Jarak Kana’an dan wilayah Mesir Bawah (Memphis) pada zaman Dinasti Hyksos lebih dekat daripada jarak Kana’an dengan Mesir Atas (Thebes) dibawah pemerintahan Dinasti Kelapan Belas. Tanah di daerah di sekitar kota Memphis diyakini lebih subur daripada tanah di daerah sekitar kota Thebes. Teori dan pendapat Dr. Abdel Rahim lebih kuat menyatakan yang Raja Ibabbi I merupakan ‘al-Malik’ yang disebutkan di dalam al-Quran.

Dan… sejarah pasal Raja Ibabbi I sangat sedikit sumbernya.

Sebelum menutup artikel yang ringkas ini, saya ingin bertanya, bagaimana pula dengan pendapat anda pula?


Kenapa Takbir Raya Melayu Mendayu-Dayu?

Dalam Bahasa Melayu nama hari-hari dalam seminggu diambil dari Bahasa Arab: Ahad dari ahad (أحد), Isnin dari ithnayn (اثنين), Selasa dari thalaatha (ثلاثاء), Jumaat dari jum’ah (جمعة). Tapi kenapa Rabu dipanggil rabu bukannya arba’a (أربعاء)?

Rabu (رابو) berasal dari dialek orang Yaman. Di Yaman ada Suq ar-Rabu iaitu pasar yang buka pada setiap hari Rabu.

Apa kena mengena Yaman dengan Melayu?

Orang Arab Hadrami dari Hadramaut, Yaman, terutamanya Ba’Alawi (Bani Alawi: golongan sayyid berketurunan Alawi bin Ubaidillah bin Ahmad al-Muhajir dari nasab Rasulullah SAW) adalah ejen pengislaman Nusantara (Alam Melayu).

Wali Songo adalah dari Ba’Alawi. Itu sebabnya kita bermazhab Syafi’i. Ba’Alawi bermazhab Syafi’i dan beritikad dengan akidah Asy’ariyah.

Selain Islam, Arab Hadrami juga memperkenalkan kepada masyarakat Melayu khazanah budaya Yaman seperti zapin. Dari abjad Jawi, amalan tahlil hingga ke takbir raya yang syahdu, semuanya mempunyai asal usul dari budaya Yaman.

Jadi, hanya orang yang jahil dengan sejarah bangsa akan keluarkan kenyataan seperti:

‘Orang Melayu je yang bertakbir berdayu-dayu, tak semangat macam orang Arab’
‘Orang Melayu je yang raya sakan macam ini, orang Arab raya sehari je’
‘Orang Melayu je yang baca tahlil, orang Arab tak buat’
‘Islam orang Melayu banyak sangat campur dengan adat’

Ke-Arab-an nenek moyang orang Melayu adalah ke-Arab-an para ulama dan awliya dari Yaman, memanglah nampak ‘tak macam Arab’ kalau nak dibandingkan dengan Arab Badwi Najdi yang mengawal Haramain sekarang.

Arab Badwi Najdi bukan piawaian ke-Arab-an mahupun ke-Islam-an sesuatu bangsa. FYI, nenek moyang anda mungkin lebih Islamik berbanding anda.

Tahu kenapa baju Melayu berbutang lima? Kenapa atap masjid style lama ada tiga tingkat?

Tahu tak perkataan bernas berasal dari istilah nas (نصّ), petua dari fatwa (فتوى), perlu dari fardu (فرض)? Orang dahulu tak percaya kata-kata seseorang sehingga orang itu cakap ber-nas (Al-Quran dan hadis-hadis).

Orang Melayu dahulu betul-betul menjadikan Islam sebagai al-Din (cara hidup). Dari bahasa, pakaian, makanan, seni bina hingga sastera semua dah sebati dengan Islam.

Orang yang jahil tentang sejarah dan warisan bangsa saja akan condemn budaya Melayu itu ini, terutamanya ‘born again Muslims’.

Fahami, hayati dan hargailah warisan Ahlus Sunnah Wal Jamaah beraliran Syafi’i-Asy’ari yang menjadikan Nusantara bumi yang rahmat dan berkah sejak 1000 tahun yang lalu lagi. Jangan asal Melayu je, condemn.


Shinzo Abe Punca Penularan Covid-19 Jepun Makin Teruk?

Pada Januari dan Februari 2020, beberapa negara dan wilayah Asia Timur mula dilanda kebimbangan selepas China dibadai Covid-19.

Tatkala China, Taiwan, Hong Kong dan Korea Selatan bertungkus-lumus menepis ancaman pandemik Covid-19, entah di mana silapnya Jepun memilih bersikap kasual seperti tiada apa yang berlaku. Akhirnya, negara Matahari Terbit itu kini merasai bahana sikap sambil lewa pentadbiran Shinzo Abe itu.

Sebagai antara negara pertama yang terkesan dengan Covid-19 dan mempunyai populasi warga emas tertinggi di dunia, sepatutnya Jepun mengetuai usaha membanteras pandemik Covid-19. Tetapi di sebalik penutupan sekolah (sekolah dibuka semula pada akhir Mac sebelum ditutup semula akibat perintah darurat) dan arahan penjarakan sosial, pendekatan Jepun dilihat terlalu lemah berbanding negara-negara lain dari China hingga Britain dan Perancis.

Ya, Jepun mempunyai bilangan kes Covid-19 yang rendah pada dua bulan awal 2020. Tetapi perkara itu berlaku berikutan ujian Covid-19 yang dilakukan terlalu sedikit.

Jika hendak dibuat perbandingan, Selatan Australia membuat 16,717 ujian Covid-19 tetapi Jepun hanya membuat 16,484 ujian. Perkara ini berlaku berikutan negara Matahari Terbit itu hanya memanfaatkan 1/6 daripada kapasiti pengujian mereka sekaligus menunjukkan Jepun memandang rendah impak Covid-19 untuk dua bulan pertama 2020.

Untuk menunjukkan betapa cuainya Tokyo dalam hal ini, lihat saja respon pemimpin kerajaan dalam hal ini. Tatkala pemimpin negara lain dari Tan Sri Muhyiddin Yassin (Malaysia) hinggalah Emmanuel Macron (Perancis) meminta penduduk duduk diam di rumah, Abe memilih untuk mengambil pendekatan berprofil rendah dan jarang tampil menjawab persoalan yang dibangkitkan media.

Kecuaian pentadbirannya mengendalikan pelbagai isu membabitkan Covid-19 dari isu penumpang Diamond Princess hinggalah ketiadaan usaha menambah kapasiti pengujian Covid-19 sudah menimbulkan kemarahan orang ramai terhadapnya. Sudahlah terlalu kasual, tiada pula wakil khas atau pasukan khas dibentuk menangani Covid-19.

Jika itu saja tidak mencukupi, kesilapan Abe tidak membabitkan Pusat Perubatan dan Kesihatan Global Kebangsaan yang berpengalaman mengendalikan situasi penyakit berjangkit dan menggembleng keupayaan pihak swasta untuk membantu terus memperlihatkan katalog kesilapan pentadbiran Parti Liberal Demokratik (LDP)-Komeito itu terhadap Covid-19.

Dan ramai rakyat Jepun bimbang akibat sikap kasual Abe juga, pandemik Covid-19 akan membadai negara mereka tanpa disedari. Salah seorang yang mengkritik pendekatan kasual Abe terhadap Covid-19 ialah pelakon dan penyanyi legenda Jepun, Gackt. Gackt yang kini menetap di Kuala Lumpur menyifatkan pendekatan Covid-19 Tokyo sebagai gila dan berpotensi menjadikan Jepun titik panas wabak itu yang seterusnya.

Sentimen selebriti Jepun itu turut dikongsi bekas Menteri Kesihatan Jepun, Yoichi Masuzoe. Masuzoe yang pernah menganggotai kabinet Abe pada tahun 2009 dan bertanggungjawab menangani pandemik selsema babi menyifatkan pendekatan kasual Tokyo sebagai memalukan dan mengundang bencana kepada negara.

Dengan bilangan kes Covid-19 semakin bertambah, kebimbangan sistem kesihatan Jepun tidak mampu menanggung badai pandemik ini semakin bertambah dari hari ke hari. Ini diakui sendiri oleh Profesor Koji Wada dari Universiti Antarabangsa Kebajikan dan Kesihatan merangkap anggota panel pakar kerajaan berkenaan Covid-19.

Beliau berkata, “Sejujurnya, hospital-hospital di Tokyo tidak bersedia menangani situasi ini.” Walaupun kebanyakan hospital awam Jepun sudah diklasifikasikan sebagai hospital Covid-19, ia tidak akan mencukupi lebih-lebih lagi bila kes penyakit berkenaan semakin bertambah.

Kementerian Kesihatan Jepun memberi amaran sekiranya Tokyo tidak melaksanakan perintah berkurung (perintah berkurung diisytiharkan pada 7 April), mereka bakal menyaksikan 530 kes di Tokyo sebelum 8 April. Dan bila pandemik Covid-19 berada di kemuncak, 700 pesakit baru memerlukan rawatan intensif setiap hari dengan 20,000 lagi memerlukan rawatan pneumonia.

Keadaan ini diburukkan lagi dengan Jepun mengalami kekurangan mesin pernafasan bagi merawat pesakit Covid-19. Jepun ketika ini mempunyai 1,400 mesin pengoksigenan membran ekstrakorporeum (ECMO) tetapi hanya 300 unit sahaja boleh digunakan untuk merawat pesakit wabak berkenaan.

Ramai memuji sikap disiplin warga Jepun tetapi disiplin tersebut gagal diterapkan dari segi penjarakan sosial. Kita maklum dengan sikap pemimpin sebegini, patutnya rakyat juga harus mengambil inisiatif lagi-lagi dalam situasi mengancam nyawa ini. Tetapi malangnya, perkara tersebut tidak berlaku.

Pada Mac lepas, bukan sedikit warga Jepun keluar untuk melihat bunga-bunga sakura mekar berkembang dan tanpa melakukan sebarang bentuk penjarakan sosial. Semua premis perniagaan termasuk restoran dan bar beroperasi seperti biasa dengan pengangkutan awam sesak dengan penumpang.

Senario ini mendorong penulis Jepun, Haruki Murakami berkata dalam satu forum, “Sungguh berbeza sekali situasi Jepun dan China, sesuatu yang memalukan Jepun. Pusat bandar Beijing sepi tanpa kelibat manusia yang duduk rumah kerana mengelak virus. Tetapi di Tokyo, kehidupan berjalan seperti biasa dengan keretapi dan keretapi bawah tanah sentiasa penuh.”

Dengan respon sebegini, tidak hairanlah ramai tidak terkejut mengapa bilangan kes Covid-19 Jepun terus meningkat saban hari. Dan ini akhirnya mendorong Abe mengisytiharkan perintah darurat di tujuh wilayah pada 7 April sebelum diperluaskan ke seluruh negara pada 16 April lepas.

Tetapi jika Abe menyangka perintah berkurung sudah cukup untuk menghentikan pandemik, beliau harus berfikir semula. Perlu diingat, perintah berkurung Jepun kelihatan hampir sama dengan Perintah Kawalan Pergerakan (PKP) yang dilakukan Malaysia ketika ini tetapi tidak disertakan dengan penguatkuasaan tegas yang dibuat oleh Polis Diraja Malaysia (PDRM) dan anggota Angkatan Tentera Malaysia (ATM) terhadap individu yang melanggar PKP.

Mungkin ada menggaru kepala mengapa kerajaan Tokyo dan gabenor-gabenor wilayah enggan menguatkuasakan dengan tegas perintah berkurung tatkala pandemik Covid-19 terus membadai Jepun. Menurut Profesor Emeritus Yoshinobu Yamamoto, semua ini ada kaitan dengan kenangan silam membabitkan pentadbiran kerajaan semasa P3rang Dunia Kedua.

Menurut Profesor Yamamoto, Tokyo masih dibelenggu kenangan pahit era berkenaan terutama taktik penindasan yang diamalkan pihak tentera ketika itu sekaligus mendorong mereka tidak memperkenalkan langkah sedemikian. Tetapi tambah beliau lagi, semua itu akan berubah sekiranya kes Covid-19 terus menular di negara itu.

Selain isu penguatkuasaan, timbul pula isu perniagaan mana yang harus ditutup. Bagi yang mengikuti polemik kedai gunting dan Covid yang pernah dibangkitkan penulis tidak lama dahulu, pasti masak dengan pertelingkahan Abe dan Gabenor Tokyo, Yuriko Koike tentang status kedai gunting semasa perintah berkurung berjalan.

Pertembungan sebegini sudah mencetuskan rasa kurang senang rakyat yang keliru dengan apa yang berlaku. Dan paling penting, ramai menyokong perintah berkurung tetapi mempersoalkan mengapa ia mengambil masa terlalu lama untuk dilakukan.

Kekecewaan ini diluahkan seorang warga emas bernama Mitsuo Oshiyama. Oshiyama, 76, berkata, “Bila anda menonton TV dan melihat apa yang berlaku di New York dengan kes sentiasa berganda setiap hari, ia membuatkan saya kecut perut. Jadi, saya tak faham mengapa kerajaan menunggu terlalu lama untuk melakukannya.”

Jadi, mengapa perkara sebegini berlaku? Bagi Masuzoe, jawapannya mudah sahaja: Abe berkuasa terlalu lama sebagai Perdana Menteri dan kebanyakan anggota kabinetnya bersifat pak turut.

Dengan kecenderungan anggota kabinet mengikut saja bos mereka, kecenderungan kerajaan menyembunyikan maklumat tentang apa yang berlaku dan bersikap cuai semakin bertambah dari hari ke hari. Masuzoe menambah, “Keterbukaan ialah kunci melawan Covid-19. Semua menteri dikawal Abe dan mereka tidak boleh melawan kata-katanya.”

Sejak kembali berkuasa pada 2012, Abe dilihat berjaya menstabilkan semula ekonomi Jepun, memenangi usaha bidaan Sukan Olimpik 2020 dan bijak menangani periuk api diplomatik membabitkan sekutunya Presiden Amerika Syarikat, Donald Trump dan rakan serantau, Presiden Xi Jinping (China). Dan itu sepatutnya cukup bagi rakyat bersabar dengan pendekatan kerajaan dan mengekalkan Abe untuk terus berkuasa.

Masalahnya, kelembapan Abe mengendalikan krisis Covid-19 menjahanamkan terus apa saja bentuk legasi yang bakal ditinggalkannya. Tidak seperti skandal-skandal politik yang membelenggu dirinya atau LDP, isu Covid-19 menyentuh aspek kesihatan semua orang.

Justeru menurut Profesor Mieko Nakabayashi dari Universiti Waseda di Tokyo, ini mengundang persoalan apakah Abe sudah matang sebagai seorang pemimpin negara terutama semasa krisis atau masih mengulangi kesilapan lama semasa penggal pertamanya sebagai Perdana Menteri.

Jika situasi ini berterusan termasuk memberi kesan negatif kepada ekonomi Jepun, Abe boleh saja mengucapkan selamat tinggal kepada aspirasinya menjadi Perdana Menteri Jepun paling lama dalam sejarah. Dan salah seorang yang dijangka mengintai jawatan Abe ialah anak bos lamanya, Shinjiro Koizumi selepas penggalnya tamat pada September 2021.

Walau siapapun yang bakal dipilih menjadi Perdana Menteri sama ada Abe, Koizumi atau calon yang dirasakan layak oleh LDP dan rakan sekutu Komeito, mereka berdepan satu cabaran besar. Cabaran itu ialah menyakinkan rakyat yang berang dan keliru bahawa kerajaan benar-benar serius membanteras pandemik Covid-19.

Terima kasih kepada Abe, siapa saja yang menduduki kerusi panas itu bakal berdepan isu defisit kepercayaan rakyat yang tinggi dan perlu mengharap keajaiban atau inisiatif menarik untuk mengekalkan sokongan bagi mengharungi dunia pasca-Covid-19.

RUJUKAN:

Dooley, Ben. (2020). Shinzo Abe, Japan’s Political Houdini, Can’t Escape Coronavirus Backlash. New York Times. https://www.nytimes.com/2020/03/05/world/asia/japan-abe-coronavirus.html

Marks, Hayden. (2020). Japan’s Limited Response to the COVID-19 Pandemic. The Diplomat. https://thediplomat.com/2020/03/japans-limited-response-to-the-covid-19-pandemic/

Kyodo News. (2020). Barbers, DIY shops seen off Tokyo’s closure request list over coronavirus. https://english.kyodonews.net/news/2020/04/0c64cee49fb3-barbers-diy-shops-seen-off-tokyos-closure-request-list-over-virus.html

Reuters. (2020). Japan testing for coronavirus at fraction of capacity, data shows. The Japan Times. https://www.japantimes.co.jp/news/2020/03/18/national/japan-testing-covid-19-sixth-of-capacity/#.Xpm1NLYzaM8

Takahashi, Ryuhei. (2020). Are Tokyo’s hospitals and health care system ready for a COVID-19 storm?. The Japan Times. https://www.japantimes.co.jp/news/2020/04/01/national/japan-prepared-coronavirus/#.XpmstLYzaM8

The Japan Times. (2020). Tokyo’s new COVID-19 cases top 200, a day after emergency goes national. https://www.japantimes.co.jp/news/2020/04/17/national/tokyo-reports-201-new-coronavirus-cases/#.Xpm8nrYzaM8

The Star. (2020). Covid-19: Japan declares state of emergency in seven regions. https://www.thestar.com.my/news/regional/2020/04/07/covid-19-japan-declares-state-of-emergency-in-seven-regions